24 октябр 2020, Тошкент вақти: 14:59\nРоссиядаги минглаб меҳнат муҳожири пандемия карантини боис ишсиз қолгани ортидан Ўзбекистонга қайтишга мажбур бўлмоқда.\n14 сентябрь куни маҳаллий матбуот президент Шавкат Мирзиëев “Хавфсиз, тартибли ва қонуний меҳнат миграцияси тизимини жорий этиш чора-тадбирлари тўғрисида” қарор имзолагани ҳақида хабар берди.\nҲозирча бу қарорнинг тўлиқ матни расмий манбаларда эълон қилингани йўқ.\nҚарорнинг асосий ўринларига оид матбуот хабарларини ўқиб¸ Озодликка фикр билдирган ташқи миграция мутахассислари бу қарорни “ҳукуматнинг ишга яроқли миллионлаб аҳолини иш билан таъминлай олмаслигини эътироф этиш” сифатида баҳолади.\nАйни пайтда бу қарор танқидчилари унинг айрим жиҳатларини сиëсий жиҳатдан қалтис¸ ҳуқуқий жиҳатдан эса¸ халқаро конвенцияларга зид деб баҳолади.\nЎзбекистон Бандлик ва меҳнат муносабатлари вазирлиги¸ Ташқи миграция агентлиги расмийларидан ҳозирча бу қарорга изоҳ олиш имкони бўлмади.\nҚарордан кўзланган мақсад¸ расмий иддаога кўра¸ ишсиз ўзбекистонликнинг хориж¸ биринчи галда Россияда иш топиб¸ унга мослашиш жараëнини ташкиллаштиришдир.\nҚарор билан¸ ўзбекистонликларни “ташкиллаштирилган равишда” хорижга ишга жўнатиш жараëнини бошқариш ваколати амалда Ташқи миграция агентлигидан маҳаллий ҳокимларга олиб берилди.\nҲоким ўринбосарлари Миграция агентлигининг ҳудудий бўлинмаларини бошқаради¸ “вазифалар самарадорлигини эса” ҳокимлар назорат қилади.\nЧетга кетаëтганларга иш берувчи топиш¸ улар билан меҳнат шартномаси имзолаш¸ бўлажак меҳнат мигрантини янги касбига ўқитиш билан Ташқи миграция агентлигининг ҳокимга ҳисоб берадиган ҳудудий бўлинмалари шуғулланади. Бу ишлар учун пулни ҳокимлар “ маҳаллий бюджетнинг қўшимча манбалари” (очиқланмаган – таҳр.)дан олиши керак.\nҚарорга кўра¸ “2021 йил 1 январдан бошлаб ташкиллаштирилган меҳнат миграцияси йўли билан хорижга чиқиб кетаётган шахсларни ишга юборишдан олдин мажбурий тартибда касб-ҳунарга ўқитиш ва уларга сертификат бериш тизими жорий қилинади”.\nХориж¸ асосан¸ Россияга кетаëтганларни тил ва касб-ҳунарга ўқитиш билан Молия вазирлиги қошидаги “Инқирозга қарши курашиш жамғармаси” маблағи ҳисобидан тузилган “Ишга марҳамат” мономарказлари шуғулланади.\nБу марказларга қўшимча равишда¸ қарорда ëзилишича¸ 13 та коллеж ва 13 та техникумда (жами йиллик қуввати 20,2 минг ўқувчи) меҳнат мигрантлари учун қисқа муддатли (3 ойгача) касб-ҳунар ва чет тилларига ўқитиш курслари ташкил этилади; давлат маблағи ҳисобидан йирик хорижий иш берувчилар мутахассислари келиб¸ ўзбекистонлик бўлажак меҳнат муҳожирларини ўқитади.\nПрезидент қарори билан¸ хорижга иш излаб кетмоқчи бўлиб¸ билетга пул тополмай юрганларга ҳам чипта пули бериладиган бўлди – пулсиз ва ишсиз ўзбекистонлик давлат жамғармасидан бир йилда қайтариш шарти билан 10 миллион сўм микроқарз олиши мумкин.\nҚарорга кўра¸ жорий йил охирига қадар Россия Ички ишлар вазирлиги Ўзбекистон ҳудудида паспорт-виза хизмати ваколатхонаси очиб¸ ўзбекистонлик ишчиларга патент беришни йўлга қўяди. Айни пайтда¸ Ташқи миграция агентлиги Россия¸ Қозоғистон ва Туркиянинг ўзбекистонликлар кўп бўлган шаҳарларида ўз ваколатхонасини очади.\nДавлат органлари томонидан меҳнат миграциясига кетаëтганлар 2021 йил 1 январдан бошлаб ўзини ўзи банд қилган шахс деб таснифланади ва солиққа тортилади.\nҲозирча расман эълон қилинмаган қарор¸ хусусан унинг нега айнан пандемия даврида¸ минглаб ўзбекистонликлар ишсиз қолиб¸ ватанига қайтишга мажбур бўлаëтган бир пайтда қабул қилинганига бирор изоҳ ëки шарҳ берилмади.\nОзодлик 16 сентябрь кун давомида Бандлик ва меҳнат муносабатлари вазирлиги¸ Ташқи меҳнат агентлиги расмийларидан изоҳ олишга уринди. Озодлик боғланган мулозимлар бу қарорни шарҳлай олмаслигини билдирди¸ шарҳлаш ваколати бор расмийлар эса телефон қўнғироқларига жавоб бермади.\nҚарор мустақил кузатувчилар танқидига учради\nОзодлик асосий ўринлари маҳаллий матбуотда ëритилган президент қарорини шарҳлашни сўраб¸ Россиядаги Мигрантларни ўқитиш минтақавий маркази раҳбари¸ ҳуқуқшунос Махсуд Абдужабборов ва ўзбекистонлик меҳнат муҳожирларининг Россиядаги илк диаспора гуруҳи - “Ватандош” жамияти раиси, яна бир ҳуқуқшунос Усмон Баратовга мурожаат қилди.\nУсмон Баратов бу қарорни Мирзиëев ҳукуматининг иқтисодни кўтариш¸ ишсизликни камайтириш ҳақидаги ваъдаларидан қайтиш нуқтаси сифатида баҳолади.\n- Шавкат Мирзиëев тўрт йил олдин президентликка келганида Ўзбекистонда завод ва фабрикалар қурамиз¸ тадбиркорликка имтиëзлар берамиз ва шу орқали чет элларда сарсон юрган ватандошларимизни ватанга қайтарамиз¸ деган катта-катта ваъдалар берган эди. Популизм узоққа бормади¸ завод-фабрикалар қурилмади¸ иш ўринлари яратилмади ва бу қарор билан президент билагида кучи бор ўзбекистонликка¸ "қани четга чиқиб¸ ўша ерда кунингни кўр"¸ деяпти. Бу қарор Ўзбекистоннинг хорижга арзон иш кучи экспорт қилувчи давлат эканини расман тан олишдир¸ дейди Баратов.\nБу қарорни 30 йилдан бери давом этиб келаëтган ташқи миграция оқими устидан давлат назоратини ўрнатишнинг кечиккан уриниши сифатида баҳолаган Махсуд Абдужабборов ҳам¸ унинг самара беришига ишонмаслигини билдирди.\n-Ўзбекистондаги меҳнат миграцияси хуфëна жараëн. Четга иш қидириб кетаëтган ўзбек ҳокимият ëки ИИБга бориб¸ мен Россияга пул ишлашга кетаяпман¸ демайди. Қарордаги асосий жиҳатлардан бири¸ иш излаб кетадиганларни тил ва ҳунарга ўқитиш¸ уларга сертификат беришни мажбурий қилишдир. Бу ишни қандай қилишмоқчи¸ тушунмадим. Бунақа проектлар Қирғизистон ва Тожикистонда 6 йил олдин қўлланилган¸ аммо бирор самара берган эмас.\nМахсуд Абдужабборов президент қарори билан “Ишга марҳамат” мономарказлари фаолиятининг кенгайгани ва мажбурий сертифатни олиш учун талаб этиладиган тил ва касб курсларини уюштиришнинг айнан шу марказларга берилганига эътибор қаратади.\n- Тушунишимча¸ бу марказлар пулни давлат бюджетидан олади. Давлат пулига асосан рус тилини ўқитиш¸ йирик хорижий компанияларга ишга кириш учун зарур касбга ўргатиш¸ бунинг учун хориж компанияси мутахассисларини олиб келиш билан шуғулланади. Бирор давлатда бунақа ишлар давлат пулига қилинмайди. Қайси хориж компаниясига арзон ишчи керак бўлса¸ тилга ҳам¸ ҳунарга ҳам ўзи пул сарфлаб¸ ўзи ўқитиб олиши керак. Бу давлат бюджетидан миллиардлаб пулни нотўғри сарфлашдир.\nМеҳнат муҳожирини солиққа тортиш халқаро келишувларга зиддир\nЎзбекларнинг Москвадаги “Ватандош” жамияти раҳбари Усмон Баратов¸ президент қарори билан 2021 йилдан меҳнат муҳожирларининг ўзини ўзи банд қилган шахс сифатида солиққа тортилишини ҳуқуқий жиҳатдан хато ҳаракат деб баҳолади.\n-1993 йил 22 январда имзоланган Минск конвенцияси бор. Ўзбекистонда ратификация қилинган бу конвенция¸ МДҲ давлатларининг бирида солиқ тўлаган фуқаронинг бошқасига солиқ тўламаслигига ҳуқуқий асос яратган. Халқаро стандартларга кўра ҳам бир одамни айни иши учун икки томонлама солиққа тортиш мумкинмас. Ўзбек мигранти Россияда патент тўлаб ишлаяпти. Патент айнан ўртача ҳисобланган даромаддан олинаëтган солиқ аслида. Ана шу патент тўловлари асосида ўзбекистонлик мигрант¸ ишлаган йилига қараб¸ Россиядан ëки Ўзбекистондан пенсия олишга ҳақли. Янги қарорни ҳуқуқий саводсизлик намунаси деб биламан.\nОзодлик гаплашган кузатувчилар¸ Тошкент ҳукуматини пандемия даврида бўшаб қолган бюджетдаги камомадни тўлдиришни меҳнат муҳожири елкасига ташлаëтганликда айблади.\n-Ўзбеклар чет элга ҳавасга мардикор бўлиб кетаëтгани йўқ. Кўпчилигининг Россиядаги ҳаëти ниҳоятда оғир. Мирзиëев ҳукумати бунақа қарор билан бир неча қуëнни битта ўқ билан урмоқчи. Биринчиси¸ ишсизликни Россия¸ Қозоғистон¸ Туркия ва Кореяга мардикор юбориш билан ëпмоқчи. Иккинчиси¸ қашшоқлашиб бораëтган мамлакатда ижтимоий портлаш олдини олмоқчи. Билагида кучи бор¸ лекин на иши¸ на пули ва на келажаги йўқ ëшлар эрта-бир кун кўчага чиқадида. Буларни чет элга¸ асосан Россияга юбориш билан ҳукумат уларни ҳуқуқий бўшлиққа отмоқда. Россияда ўзбек мардикори деярли одаммас¸ у патент тўлайди¸ лекин ҳуқуқи йўқ. Россиянинг истаган идораси уларни истаганча камситиши мумкин¸ Ўзбекистон ҳукумати кўзини юмиб кетаверади. Учинчиси¸ ҳокимга қарайдиган қандайдир монополлашган ўқув марказлари¸ хориждаги диаспоралар ташкиллаштирадиган тил ва ҳунар курслари орқали давлат бюджетидан катта пулни ўзлаштиришнинг яна бир канали очилади. Бу эса¸ коррупция дегани¸ дейди Усмон Баратов.\nРасмий рақамларга кўра¸ ўзбекистонликларнинг камида 2 миллиони хорижда меҳнат муҳожиратида яшамоқда. Бу эса¸ ишга яроқли аҳолининг 20 фоизи демакдир. Улардан 1¸5 миллионининг Россияда экани айтилади. Норасмий манбалар эса¸ бу рақамнинг камида икки бараварга кўплигини айтиб келмоқда.


3 Июл 2020 Цемент импортини енгиллаштириш топшириғи берилди\n7 Апр 2020 4219\nХабарингиз бор, Нью-Йорк маҳаллий шифохонасида юртдошимиз корнавирусдан вафот этган эди.\nЎзбекистоннинг Нью-Йорк шаҳридаги Бош консулхонаси маълумотларига кўра, 2020 йил 6 апрель куни 1969 йилда туғилган мамлакатимиз фуқароси коронавирус инфексиясини юқтириб олиш натижасида маҳаллий клиникада вафот этган.\n22 март куни унда касалликнинг биринчи аломатлари қайд этилган эди, унинг соғлиғи кескин ёмонлашиши муносабати билан 2 апрель куни у касалхонага ётқизилиб, ўпкани сунъий шамоллатиш аппаратига уланди ва сунъий комага туширилди.\nУшбу даврда Бош консулхона унинг қариндошлари билан доимий алоқада бўлиб турди.\nКонсуллик-ҳуқуқий департаменти марҳумнинг оила аъзолари ва яқинларига таъзия изҳор этади ва АҚШда бўлиб турган Ўзбекистон фуқаролари зарур ҳолларда мамлакатимизнинг Вашингтон шаҳридаги Элчихонасига +1-202-887-5300 (ички 1) телефон рақамлари орқали;\nНью-Йорк шаҳридаги Бош консулхонасига +1-212-754-7403 телефон рақами орқали мурожаат этишлари мумкинлигини эслатади, деб хабар беради Ташқи ишлар вазирлиги матбуот хизмати.\nЙТҲда уч киши қурбон бўлди\n«Malibu» ва «MAN» русумли автомашиналар тўқнашиши оқиба…\n11 Июн 2020 2068\n4 Июн 2020 1569\n12 Июн 2020 1445\n12 Июн 2020 1415\n3 Июн 2020 1194


Она тилим 28.04.2020 12:18\nЎзбек тили – миллий маънавият пойдевори\nОна тилимиз – миллий маънавиятимизнинг битмас туганмас булоғидир. Шундай экан унга муносиб ҳурмат ва эҳтиром кўрсатиш барчамизнинг нафақат вазифамиз балки муқаддас инсоний бурчимиздир.\nДунё тамаддунида миллатнинг ўзлигини, халқнинг такомил даражасини белгиловчи муҳим омилларидан бири – тил. Она тилининг ривожи, унда яратилган осори-атиқалар, маънавий мероснинг кўламига, она тилини ўрганиш, таҳлил этиш кўникмасининг шаклланишига қараб миллатга баҳо берилади. Аслида дунё бўйича мавжуд 7 мингдан зиёд тилдан бор-йўғи 200 тага яқинига расмий мақом берилгани ҳам шу жиҳат билан белгиланади.\nТеран тарихи, такомил босқичлари, бой маънавий мероси ва мавқеига эга бўлган ўзбек тили байрамини ҳар йили 21 октябр куни расман нишонлаш тўғрисидаги Президентимизнинг 2020 йил 10 апрелда имзолаган қонуни муҳим тарихий аҳамият касб этади. Аввало, ўзбек тилининг салоҳиятини ошириш, бойитиш, нуфузини янада яхшилаш, дунё ҳамжамияти олдида тилимизнинг файзу таровати ва жозибадорлигини намойиш этишининг янги имконият эшиклари очилди. Зеро, Президентимиз таъбири билан айтганда, Ўзбекистон очиқ ва конструктив сиёсати билан минтақамиздаги йирик сиёсий, иқтисодий ва маданий марказга айланиб бораётган бир паллада ўзбек тили – миллий ғурур, ўлмас бебаҳо маънавий бойлик, буюк қадрият, жамиятимизни улуғ мақсадлар сари сафарбар этадиган қудратли кучдир.\nШўро давридаёқ, яъни, 1989 йил 21 октябр санасида “Давлат тили ҳақида”ги қонуннинг қабул қилиниши ҳақиқий маънавий жасорат ва фидоийлик намунаси, Ўзбекистоннинг давлат мустақиллиги сари ташланган илк қадамидир. Айни шу тилда Ўзбекистон Республикасининг давлат мустақиллиги эълон қилинди. Бош Қомусимиз – Конституция ўзбек тилида яратилди, Давлат мадҳияси жаҳон бўйлаб жаранглади, 100 дан зиёд миллат ва элат вакилларининг бир осмон остида тинч, осойишта, аҳил яшашига имкон яратилди.\n“Миллий тикланишдан – миллий юксалиш сари” деган устувор ғоя асосида тараққиётнинг янги босқичига қадам қўйган мамлакатимизда ўзбек тилининг давлат тили сифатида сиёсий-ҳуқуқий, иқтисодий-ижтимоий, маънавий-маърифий ҳаётимиздаги фаоллигини ошириш йўлида улуғвор ишлар амалга оширилди. Жумладан, Юртбошимиз ташаббуси ва саъй-ҳаракати билан Алишер Навоий номидаги Тошкент давлат ўзбек тили ва адабиёти университети фаолияти йўлга қўйилди. Миллий боғ ҳудудида ўзбек адабиётининг буюк намояндалари, тилимизнинг чинакам жонкуярлари хотирасига бағишланган Адиблар хиёбони ташкил этилди. Атоқли адиб ва шоирларимиз номида ижод мактабларининг очилиши миллий тил ва адабиётимизнинг нуфузини ошириш, бой маънавий меросимизни чуқурроқ ўрганиш, ёш авлодга тилимизнинг тароват ва нафосатини етказишга хизмат қилмоқда. Хоразмда Муҳаммад Ризо Огаҳий, Наманганда Исҳоқхон Ибрат, Жиззахда Ҳамид Олимжон ва Зулфия, Фарғонада Эркин Воҳидов, Нукусда Ибройим Юсупов, Сирдарёда Ҳалима Худойбердиева, Андижонда Муҳаммад Юсуф, Тошкентда ташкил этилган Абдулла Қодирий ижод мактабларида кўплаб иқтидорли, салоҳиятли ўқувчилар билим олмоқда.\nХалқаро майдонда ўзбек тилининг обрўйи юксалаётгани қувонарли ҳол. Бугунги кунда 50 миллионга яқин киши жаҳон миқёсида ўзбек тилида сўзлашмоқда. АҚШ, Россия, Хитой, Япония, Буюк Британия, Германия, Жанубий Корея каби 20 га яқин ривожланган мамлакатларнинг 60 га яқин олий таълим даргоҳлари, 100 дан зиёд мамлакатларда ўзбек тили ўрганилмоқда. Яна бир янгилик Ўзбекистон Туркий тилли давлатлар ҳамкорлик кенгашига аъзо бўлди. Президентимиз ташаббуси билан туркий тилга сўзлашувчи қардош халқлар адабиётининг энг сара намуналари мужассам бўлган “Туркий адабиёт хазинаси” юз жилдлик китобини аъзо давлатларнинг она тилида нашр этиш жараёни бошланди.\nПрезидентимиз Шавкат Мирзиёевнинг “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида”ги фармони ўзбек тилини юксалишига қаратилган улуғвор ишларнинг мантиқий давомидир. Унга кўра, тилимизнинг софлигини сақлаш, луғат бойлигини ошириш, барча соҳаларда четдан кириб келаётган замонавий сўз, ибора ва атамаларнинг ўзбекча муқобилини яратиш ҳамда қўлланилишини таъминлаш мақсадида Вазирлар Маҳкамаси ҳузурида Давлат тилини ривожлантириш бўйича алоҳида тузилма ташкил этилди. Мазкур тузилма давлат тилида юритилаётган меъёрий ҳужжатларга риоя этилишини назорат қилади, соҳага оид масалаларни таҳлил этиб, ягона давлат сиёсатини таъминлайди.\nМамлакатимизда жисмонан ва маънан соғлом, мустақил фикр ва эътиқодга эга фарзандларни тарбиялаш, кенг аҳоли орасида соғлом турмуш тарзи асосларини сингдириш, иқтидорли ва салоҳиятли спортчи-ёшларни саралаш ҳамда танлаш, спорт-соғломлаштириш ишларини тўғри ташкил этиш, жамиятда оммавий спортни кенг кўламда тарғиб этиш, спорт билан шуғулланувчиларга шароит яратиш, спорт муассасаларини моддий-техника базасини мустаҳкамлаш Жисмоний тарбия ва спорт вазирлигининг устувор вазифаларидан саналади.\nВазирлик тизимидаги ташкилот ва муассасаларда давлат тилида иш юритиш жараёнида учта муаммо бор:\n– Давлат тилида иш юритиш бўйича муайян тизим мавжуд эмас. Меъёрий ҳужжатларга тартиб бериш, уларнинг ижросини таъминлаш, юқори ташкилотлардан келган ҳуқуқий ҳужжатларни белгиланган тартиб асосида назоратга олиш масаласида турли ёндашувлар мавжуд;\n– Тизимда фаолият кўрсатаётган ходимлар мураббий, услубчи, тарбиячи, техник ходимларнинг давлат тилини билиши ва унда иш юритиш малакаси қониқарсиз даражада;\n– Давлат тилида иш юритишдаги меъёрий ҳужжатлар (ариза, кафолат хати, тушунтириш хати, тавсиянома, тавсифнома, билдирги, далолатнома в.ҳ.)ни тартиб бериш талаб даражасида эмас.\nВазирлик бўйича ўзбек тилида иш юритиш тизимини тартибга келтириш, давлат тилининг нуфузини ошириш, соҳада фаолият кўрсатаётганларнинг тил билиш даражасини янада яхшилаш, жисмоний тарбия ва спортдаги ютуқларни тарғиб этиш ҳамда мавжуд муаммоларни таҳлил этиш мақсадида қуйидаги ишларни бажариш мақсадга мувофиқдир:\nАввало, вазирлик тасарруфидаги спорт таълим муассасаларида “Давлат тили тўғрисида”ги қонуннинг бажарилиши ва давлат тилида иш юритишнинг бугунги ҳолати таҳлил этилиши шарт.\nИккинчидан, малакали ва тажрибали мутахассислардан иборат кичик гуруҳ тузиб, давлат тилида иш юритиш бўйича спорт таълим муассасаларига (меъёрий ҳужжатларни назоратга олиш, тартиб бериш, назорат карточкаларини юритиш, ходимлар малакасини ошириш в.ҳ.)кўмак бериш.\nУчинчидан, Ўзбекистон давлат жисмоний тарбия ва спорт университети мутахассислари кўмагида давлат тилида иш юритиш, ўзбек тилини ўрганиш, соҳага дахлдор замонавий атамаларнинг муқобилини топиш ва амалиётга татбиқ этиш бўйича ўқув-услубий қўлланма ҳамда тавсияларни ишлаб чиқиш, атамалар луғатини шакллантириш.\nТўртинчидан, талаба- ёшларимиз кўпроқ фойдаланадиган Интернет ва ижтимоий тармоқларда тилимизнинг бутун жозибасини кўрсатувчи ўзбек тилининг компьютер дастурларини, онлайн дарсликлар, атамаларнинг электрон луғатини яратиш.\nБешинчидан, ўзбек тилида мактабгача таълим муассасалари, умумтаълим мактаблари ва мустақил ўрганувчилар учун жисмоний тарбия дарсларини ташкил этиш.\nОлтинчидан, ЎзДЖТ ва СУ мутахассисларини жалб этган ҳолда барча аҳоли қатламлари учун қисқа ва узоқ муддатли ўзбек тилини ўргатувчи курслар ташкил этиш.\nЕттинчидан, спорт таълими муассасаларида, жисмоний тарбия ва спорт бошқармаларида давлат тилида иш юритиш бўйича алоҳида штат бирлиги ажратиш.\nСаккизинчидан, спорт таълими муассасаларида ҳафтанинг бир кунини “Ўзбек тили” куни деб белгилаб, “Китобхонлик саодати”, “Она тилим – жону дилим”, “Тил билмоқ – эл билмоқ” рукнларида мунтазам тадбирлар ташкил этиш.\nХуллас мустақил диёримизда яшаётган ҳар бир киши она тилини асраб, унга бўлган эътиборни мустақилликка эътибор, эҳтиром ва садоқатни она – Ватанга бўлган эҳтиром ва садоқат деб қараса сўзсиз она тилимизнинг нуфузи, шаъни, обрў-эътибори янада зиёда бўлади.\nЎзбекистон давлат Жисмоний тарбия ва спорт университети доценти


Темир ниқобдаги одам ким бўлгани ҳақида янги китоб ёзилди\n11:04 / 13.05.2016\nКалифорния (Санта-Барбара) университетининг тарих фани профессори Пол Соннино ўзининг янги “The Search for the Man in the Iron Mask: A Historical Detective Story” ("Темир ниқобдаги одамни аниқлаш бўйича тадқиқот: тарихий детектив ҳикоя") китобини тақдим этди. Муаллиф китобда Людовик XIV даврида темир ниқобли одам лақабини олган сирли асирнинг шахсини аниқлашга муваффақ бўлганини қайд этди. Бу ҳақида Discovery сайти хабар бермоқда.\nТемир ниқоб — ҳақиқий исми ҳануз тарихшунослар ва олимлар учун жумбоқ бўлиб келаётган шахснинг лақаби бўлиб, у 1669 йилда қамоққа олинади. Уни 1703 йилда вафот этгунига қадар, 30 йилдан ортиқ вақт давомида Бастилия ва бошқа француз қамоқхоналарида тутқунликда сақлашган. Маҳбус қамоқда доим ниқоб таққанлиги учун шахси номаълум бўлиб келган, дея қайд этади Соннино.\n«Олимлар маҳбусни Эсташ Доже деб чақиришган ва у ҳамиша бахмалдан тайёрланган ниқобда юрган, деган фикрларни билдиришади», дейди Соннино. Муаллиф ўз китобида темир ниқобдаги одам тўғрисида тарихий ҳужжатлардан мисоллар келтириб, ўқувчиларни ўз тадқиқотини исботловчи турли далиллар билан таништиради. Унинг аниқлашича, Доже Людовик XIV ҳукмронлигининг илк даврларида Франциянинг биринчи вазири ҳисобланган кардинал Мазаринининг хона хизматчиси бўлган. Китоб муаллифининг сўзларига мувофиқ, хизматчи Мазарини бойлигининг бир қисми Англия қирол ва қироличасидан ўғирланган, деб ҳисоблагани учун уни қамоққа юборишади ва агар Доженинг шахси аниқлангудек бўлса, ўлишини айтиб, таҳдид қилишади.


Тен Ҳаг Френки де Йонгни «МЮ»га таклиф этмоқчи. «Барса» таклифни кўриб чиқишга тайёр\n«Манчестер Юнайтед» янги бош мураббийи Эрик тен Ҳаг жамоага таклиф этишни истаётган дастлабки топ-футболчи маълум бўлди.\nDiario Sport хабарига кўра, тен Ҳаг «Манчестер Юнайтед» бош мураббийига айлангач, «Барселона» яримҳимоячиси Френки де Йонг нидерландиялик мураббийнинг ёзги трансфер ойнасидаги дастлабки мақсадига айланган.\nДе Йонг «Аякс» сафида Тен Ҳаг қўл остида муваффақиятли тўп сурган. Шу сабабли нидерландиялик мутахассис ҳамюртининг имкониятларини яхши билган ҳолда яримҳимоячини Манчестерга олиб келиш масаласида музокара бошлашни сўраган.\nҚайд этилишича, «Барселона» Манчестер клубидан катта трансфер таклифи олса, клубдаги молиявий ҳолат яхшиланиши учун ҳам де Йонгни сотиши мумкин. Футболчининг ўзи эса Хави лойиҳасига ишонмоқда ва ҳозирча Каталония клубини тарк этиш ҳақида ўйламаяпти. Шунга қарамай, Френки ва Эрик ўртасида жуда яхши алоқалар сақланиб қолингани де Йонгнинг қарорига таъсир қилиши мумкинлиги айтилган.\nКаталония клуби ҳозирда марказий яримҳимоя чизиғини кучайтириш мақсадида «Валенсия» яримҳимоячиси Карлос Солерга қизиқиш билдирмоқда.\nМаълумот учун, де Йонг жорий мавсум «Барса» сафида 42 ўйинда 4та гол ва 5та ассистга муаллифлик қилган.\nМанчестер Юнайтед Эрик тен Ҳаг


АБДУЛАЗИЗГА ХАТ – Huquqbon\nМен Сизга бир туркум информация юбораяпман. Шуларнинг ичида шоир Юсуф Жуманинг бир туркум шеърлари бор. Бошқа шеърларини кейинроқ юбораман.\nИмкони бўлса, ўзбекча саҳифада «Юсуф Жума шеърлари» деган саҳифа очсангиз яхши бўларди. Шеърларни мен Times New Roman га ўтказиб юбораётирман. Сайтга ўзбекча шрифтда қўйилса яхши бўлар эди.\nМен илгари Тео ван Бовеннинг доклади бўйича ёзилган ЎИҲЖнинг 7 январда эълон қилинган докладининг русча ва инглизча вариантини юборган эдим, шекилли. «Доклады ОПЧУ» деган сахифа очиб, бу докладни қўйиб қўйилса ёмон бўлмас эди, фикримча. Мен бу докладнинг ўзбекча вариантини ҳам тайёрлаганман. Уни ҳам Москвадан қайтгач юбораман.\n«Статьи А.САД» деган сахифа ҳам очиш керак деб ўйлайман. Мен унинг бир қанча мақолаларини юбораяпман. Кейинги сафар мен Шовриқ Рўзимуродов ҳақидаги маълумотларни юбораман. Унга ҳам бир сахифа очиш керак, расмини қўйиб.\nЯна бир гап. «Архив» саҳифамизни очиб, унга олдинги йиллар материалларини қўйиш керакми, деб ўйлайман. 2003-2004 йиллар материаллари асосий саҳифага қўйилиб, олдинги йилларники Архивда бўлгани маъқулми, дейман.\nСайтимиздан кўпчилик хурсанд. Ҳукумат муносабатини ҳали билмаймиз. Карикатураларни кўпчилик мақташаяпти.\nМен 11 ноябрь эрталаб яна Москвага кетаяпман. 15 ноябрь куни эрталаб қайтаман, насиб этса. У ерда Халқаро Хельсинки Федерацияси Бош Ассамблеясининг йиллик сессияси бўлади. ЎИҲЖ ХХФга аъзо бўлгани учун мен унда иштирок этишим керак.\nСаломат бўлинг. Оллоҳ ёр бўлсин.


Собянин коммунал хўжалик соҳасида мигрантлар сонини қисқартиришга чақирди\n25.11.21 11:35\tmsk\nСергей Собянин УКХ ишчиси билан.Mos.ru сайти фотосурати\nМосква мэри Сергей Собянин коммунал хўжалик соҳасидаги мигрантларни қисқартириш учун резерв мавжудлигини маълум қилди. Пойтахт уй-жой коммунал хўжалигининг йирик корхоналарида чет эллик ишчилар деярли йўқ, деди пойтахт ҳокими РИА Новости агентлиги билан суҳбатда.\n«Бизда йирик коммунал корхоналарда мигрантлар деярли йўқ. Улар кам иш ҳақи тўланадиган, қора меҳнатга таянган давлат бюджет корхоналари даражасида қолган. Лекин, менимча, у ерда ҳам мигрантлардан воз кечиш учун резерв мавжуд», — деди Собянин.\nБундан олдин Собянин Москвада реновация дастури дотирасида олиб борилаётган қурилишларда ишчи мигрантларни қисқартириш бўйича топшириқ берганди. 17 ноябрь куни Бауман кўчасидаги янги уйни кўздан кечириш пайти мэр қурилиш майдонларида «бошқача ойлик ва бошқа сифатдаги одамлар» керак эканини айтиб, «Крост» пудратчи фирма бош директори Алексей Добашинга яқин регионлардан россияликларни ишга жалб қилишни таклиф қилди. Орадан тўрт кун ўтиб, 21 ноябрь куни Собянин Москва қурилишларидаги мигрантлар сони икки баробарга қисқарганини айтди, маҳаллий ишчиларнинг чет элликларга кўра мутахасислиги юқори бўлишига урғу берган ҳолда.\n«Биз шаҳар лойиҳаларидан мигрантларни сиқиб чиқариш борасида доим изланишдамиз. Чунки, россиялик мутахасислар, москваликлар ва бошқа регионлардан келганлар ушбу соҳаларда доим ишлайдилар. Уларнинг мутахассислик даражаси ўзгача», — дейди Собянин.\nМосква мэрининг қурилиш бўйича ўринбосари Андрей Бочкарев ноябрь ойи бошида пойтахт қурилишларига мигрантларни жалб қилишдан воз кечиш режаларини гапирганди. Миллий қурувчилар уюшмасининг (НОСТРОЙ) раҳбари Антон Глушков Москванинг чет эллик ишчилардан воз кечиш режаси фақат 5-7 йилдан сўнг амалга ошиши мумкинлигини таъкидлади. У қурилишларга бошқа давлатлардан арзон ишчи кучини жалб қилиш дунё бўйича трендда экани, қурилиш таннархига таъсир этувчи омил эканини айтади. Шу билан бирга НОСТРОЙ ноябрдан қурилишда ишлайдиган мигрантларни мутахассислик имтихонидан ўтказишини маълум қилди.\nТаъкидлаш жоиз, Россияда пандемия туфайли чегараларнинг ёпишили оқибатида қурилишларда ишчи кучининг етишмаслиги катта муаммога айланди. 2020 йил ноябрда Бош вазир ўринбосари Марат Хуснуллин меҳнат ресурсларининг етишмаслиги «хавф солар миқёсда» кенгайиб бораётганидан огоҳлантирган эди. Пандемиянинг турли даврларида Қурилиш вазирлиги 1,5 дан 5 миллионгача ишчилар етишмаётанини таъкидлаган. Худди шундай вазият қишлоқ хўжалигида ҳам мавжуд. Мавсумий дала ишларига ишчи кучи етишмайди. Эҳтиёжни бир қадар қисқартириш учун Россияга ўзбекистонлик ишчиларни чартер поезлари билан олиб келишга қарор қилинганди.


ПФЛ U-21 биринчилиги иштирокчилари учун регламентни енгиллаштиради\n23 июнь, 2020, 16:11\nВазиятдан келиб чиқиб, ЎзПФЛ терма жамоаларга футболчи етказиб бераётган клубларга енгиллик яратиб беради.\nБу ҳолат табиийки, Coca Cola Суперлиганинг ўринбосарлар ўртасидаги турнирларига ўз таъсирини кўрсатмоқда. Яъни, бир қатор клублар кичик термаларга ўз ўйинчиларини юборишлари натижасида U-21 биринчилигида таркиб муаммоси билан тўқнашмоқда. Мусобақаларни ўтказиш регламентига кўра, U-21 биринчилиги қайдномасига U-18 жамоасидан максимум тўрт нафар футболчини киритиш мумкин. Бу ҳақда ЎзПФЛ расмий сайти хабар тарқатди.


24 февраль куни Ўзбекистоннинг айрим ҳудудларида ёмғир ёғади » Новости Узбекистана сегодня: nuz.uz\nНовости Узбекистана → ҲОДИСА → 24 февраль куни Ўзбекистоннинг айрим ҳудудларида ёмғир ёғади\n23-02-2018 15:39 0 439 Рейтинг0 Чоп этиш\n24 февраль куни Ўзбекистоннинг айрим ҳудудларида ёмғир ёғади\n24 февраль куни Тошкентда ҳаво ўзгариб туради, кечқурун ёмғир ёғиши мумкин. Кечаси 5—7, кундузи 12—14 даража илиқ бўлади, деб хабар беради ЎзА.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Кечаси 3 даража совуқ, 2 даража илиқ, кундузи 10—15 даража илиқ, Устюрт бўйлаб кечаси 3—8 даража совуқ, кундузи 2 даража совуқ, 3 даража илиқ бўлади.\nБухоро ва Навоий вилоятларида ҳаво ўзгариб туради, айрим жойларда ёмғир ёғиши мумкин. Кечаси 3—8, кундузи 9—14 даража илиқ, чўл ҳудудлари бўйлаб баъзи жойларда 0—2 даражагача совуқ, кундузи 6—8 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда ёмғир ёғиши мумкин. Кечаси 0—5, кундузи 9—14 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, айрим жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 3-8, кундузи 10-15 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Кечаси 3—8, кундузи 10—15 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик (ёмғир, қор) бўлиши мумкин. Қор кўчиши хавфи бор. Кечаси 0—5 даража илиқ, айрим жойларда 1—3 даражагача совуқ, кундузи 5—10 даража илиқ бўлади.\nЖурналистлар саволларига вазир ўринбосари жавоб берди.. Тиббиётнинг тараққиёти кимларга ва нималарга боғлиқ?\nҲар бир импорт туфли камида 5 долларга қимматлашади\nМаърифат тарғиботчилар жамияти тақдимоти бўлиб ўтди


Қозоғистонда балиқчилик соҳаси ривожланмоқда - Номадлар,Турклар,Қозоқ одатлари ва анъаналари,Қозоғистон табиати | QazaqTV\n#балиқчилик соҳаси #балиқчилик #Қозоғистон #Асқар Мамин #импорт #экспорт\nҚозоғистон сув ҳавзаларида йилига олти юз тоннагача балиқ етиштириш мумкин. Бунга бир қанча босқичлар орқали эришиш режалаштирилган. 10 йил ичида бу ишнинг ярми бажарилади, қолгани 2040 йилгача рўёбга чиқарилади. Ҳукумат республикада балиқчиликни ривожлантириш дастурини қабул қилди.\nМАҒЗУМ МИРЗАҒАЛИЕВ, ЭКОЛОГИЯ, ГЕОЛОГИЯ ВА ТАБИИЙ ЗАХИРАЛАР ВАЗИРИ:\n- Тегишли дастурга мувофиқ, 2030 йилга бориб йилига 270 минг тонна саноат балиғи чиқарилади. Яна 545 та янги балиқчилик хўжаликлари ташкил этилади, 323 хўжалик эса тўлиқ лойиҳа қувватида ишлай бошлайди.\nМазкур лойиҳаларни рўёбга чиқариш учун жами 345 миллиард тенге хусусий инвестиция жалб этилиши мўлжалланган. Умуман олганда, бундай тадбирлар ички бозорни юртимизда етиштирилган балиқ маҳсулотлари билан тўлдириш, импорт маҳсулотларини камайтириш учун замин яратади. Ҳукумат раҳбари қабул қилинган дастурда кўзда тутилган чора-тадбирларни ўз вақтида тўлақонли рўёбга чиқаришни таъминлашни топширди.\n- Балиқ маҳсулотлари экспорти бугунги кунда 30 тоннани ташкил қилади, 2030 йилга бориб йилига 136 тоннага етказиш режалаштирилган. Ишлаб чиқариш ҳажмини ошириш импортни йилига 45 дан 25 тоннага камайтириш имконини беради. Балиқ истеъмоли икки марта ошади. Бундан ташқари, соҳада 50 минг янги иш ўрни очилади.\nДастур рўёбга чиқарилгач, мамлакатда балиқ маҳсулотлари чиқариш ҳажми 30 марта ортиши кўзда тутилган.


Муаллифлар Телеграм мессенжеридан қанчалик зарар кўрмоқда? — Sof.uz\nЖАҲОН 59,720,938 41,314,350 1,405,565\nЎЗБЕКИСТОН 71,920 69,118 604\nМуаллифлар Телеграм мессенжеридан қанчалик зарар кўрмоқда?\n31.01 16:09 374 Технология\nКитобларнинг Телеграм каналларидаги ноқонуний нусхалари туфайли Россияда китоблар бозори йилига 55 миллиард рублдан кўпроқ моддий зарар кўрмоқда, дейди интернет-ҳуқуқларни ҳимоя қилиш уюшмаси (ИҲҲҚУ) китоб ноширлари манфаатларининг бош директори Максим Рябыко "Ведомости"га берган интервюсида.\nУнинг сўзларига кўра, 200 га яқин Телеграм каналлари орқали китобларнинг ноқонуний нусхалари тарқатилмоқда ва уларнинг умумий аудиторияси 2 миллион кишини ташкил этади. Рябыко таъкидлашича, ушбу мессенжер ҳозирда рунетда қароқчиликнинг энг катта манбаларидан бири ҳисобланади.\nМуаллифлар Телеграмдаги қароқчиликка қарши блокировка билан кураша олмайдилар, чунки 2018 йил апрель ойидан бошлаб суд қарори билан ушбу мессенжерга кириш расман блокировка қилинган. Уюшма раҳбарининг сўзларига кўра, Телеграм мессенжери, ИҲҲҚУ шикоятларига жавоб бермаяпти ва ноширлар қароқчиликка чекловларни фақат смартфонлар учун операцион тизимларга эга бўлган "Applе" ва "Google"га мурожаат қилиш орқали эришишлари мумкин.\nИҲҲҚУ Телеграм мессенжеридан контент нусхаларини қидириб топиш учун "рақамли бармоқ изи" ни киритишни ёки канал эгаларига қонуний даъволарни тақдим этиш учун аниқ маълумотларни киритиш мажбуриятини таклиф қилишни режалаштирмоқда, деди Рябыко.\nФильм, кўрсатув ва сериал ишлаб чиқарувчилари ҳам Телеграмдан шикоят қилмоқдалар, деб хабар беради "Ведомости".\n"more.tv" видео хизмати директори Денис Горшковнинг сўзларига кўра, мессенжер шикоятларга қисқа вақт ичида жавоб берган, аммо у сўнгги мурожаатларга жавоб бермаган.\nИнтернет видео ассоциациясининг бош директори Aлексей Бирдиннинг сўзларига кўра, агар мессенжер сўровларга бу тарзда жавоб берса ва унинг реакцияси бир неча ҳафта давом этадиган бўлса, бу спорт кўрсатувлари ва премьералар учун катта зарар келтиради.\nТелеграм асосчиси Павел Дуров "Ведомости" сўровига жавоб бермади. Олдинроқ, эса Телеграмнинг "The Outline" вакили ушбу хизмат доимий равишда контентни модерация қилиш воситаларини такомиллаштириб боришини айтди.\nЭслатиб ўтамиз, 2018 йил апрель ойида Телеграм ФСБга шифрлаш калитларини беришдан бош тортганлиги сабабли, Роскомнадзор суд қарори билан Телеграмни блоклашни бошлади.\nинтернет Google мессенжер телеграм Apple Павел Дуров блок муаллифлик ҳуқуқи\nБугун, 12:01 1606\nЎзингизни хунук деб ҳисоблайсизми? У ҳолда буни ўқинг!\n22.11 21:50 1282\nБугун, 05:16 957\n22.11 21:36 823\nБугун, 12:42 684\n31.10 12:32 52 Жаҳон\n29.10 11:36 64 Технология\n21.10 10:40 42\n20.10 17:36 146 Жаҳон


Total votes: 5808.\n15.03.2012 17:00Oliy liga - 2012. Tour 1\nBUNYODKOR 1 - 0\nFiliposyan Artyom, 90 YELLOW CARDS\nKarimov Hayrulla, 39 Murzoev Kamoliddin, 80 Fomichev Ilya, 28 Quvvatov Sanjar, 53 RED CARDS\nNesterov Ignatiy Karimov Hayrulla Gafurov Anvar Salomov Shavkat Turaev Lutfulla Filiposyan Artyom Murzoev Kamoliddin Karpenko Viktor Juraev Sahob 86 Pardaev Bahodir 68 Kozak Jan 73 Soliev Anvarjon 67 Melziddinov Ruslan 73 Kenzhisariev Emil 86 Quvvatov Sanjar Haydarov Alik Vaniev Dilyaver Fomichev Ilya Lindberg Tony Abdumuminov Jahongir Shodmonov Samandar Petkovic Igor Sapargaliev Gabit 77 Muhammadiev Shuhrat Shodmonov Abbos Ergashev Eldor 77 HEAD COACHES\nKasimov Mirjalol Fomichyov Vladimir ADDITIONAL INFO\nReferee: Togaev Bakhtiyor\nStadium: Jar stadium Visitors: 753 '\n"Бунёдкор" футболчилари сўнги дақиқаларда Артём Филипосяннинг киритган голидан эвазига, ХХI миллий чемпионатнинг дастлабки турида "Машъал" устидан кичик 1:0 ҳисобда ғалаба қозонишди. Олий лига 2012. 1-тур.\nТошкент "Жар" стадиони.\n"Бунёдкор" - "Машъал" 1:0\nГол: Артём Филипосян (90)\nМайдонда Шавкат Саломовга шифокорлар ёрдам кўрсатишмоқда...\n"Машъал" футболчилари тўп ўтказиб юборганидан сўнг бор эътиборларини хужумга қаратишмоқда. Бироқ мезбонлар ҳимоячилари уларга имконият қолдиришмаяпти!\nУчрашувга ҳакам томонидан 5 дақиқа вақт қўшиб берилди.\nБурчак зарбасидан сўнг Филипосяннинг берган зарбаси дарвоза чизиғини кесиб ўтди ва ҳисоб очилди! 1:0\nМайдонда Санжар Қувватовга шифокорлар ёрдам кўрсатишмоқда. 88'\nСўнги дақиқаларда Миржалол Қосимов шогирдлари анча жонланиб қолишди. Босмни кучайтиришмоқда!\nСаломовнинг жарима зарбасидан ошириб берган тўпига Каримов етиб бора олмади. 86'\nСаломов ва Карпенко комбинацияси "ўхшамай" қолди. Акс холди хужум анча хавфли тус олиши мумкин эди.\nМуборакликлар чап бурчакдан тўпни ўйинга киритиб беришди. Лекин у ҳам самарасиз якунланди.\nМеҳмонлар чамаси 34 мертлар узоқликдан жарима зарбасини амалга оширишди. Хавфни Ғофуров бартараф этди. 81'\n"Бунёдкор" футболчилари чамаси 17 мертлар атрофида узоқликдан жарима зарбасини амалга оширишади. Тўп олдида Карпенко. Унинг зарбаси жонли деворга тегиб қайтди.\nУчрашув тенг курашлар остида кечмоқда. Гоҳ меҳмонлар гоҳида эса мезбонлар хужумлар уйиштиршмоқда.\nШу заҳоти мезбонлар қарши хужумга ўтишди. Якунда Солиев зарба берди лекин тўпни аниқ йўналтира олмади.\nСапаргалиев жарима майдончаси ичида туриб Нестеров дарвозасига зарба йўллади лекин дарвозабон қайтариб қолишга муваффақ бўлди.\nКарпенко чап бурчакка яқин бўлган нуқатадан жарима зарбасини амалга оширди. Унинг тепган тўпи тўғри Қувватовнинг қўлига бориб тушди. 58'\nМеҳмонлар сўнги дақиқаларда "Бунёкор" ҳимоячиларини шошириб қўйишмоқда\nСапаргалиевнинг зарбасииииии!!! Тўп Нестеровнинг қўлларининг орасида ўтиб тўсинга бориб тегди!!\nКарпенко тўпни чап бурчакдан ўйинга киритиб берди. Юқоридан келаётган тўпни Мурзоев дарвоза томон йўналтириди бироқ..\nМезбонлар рақиб жарима майдони атрофида босмни оширишмоқда. 49'\n"Бунёдкор" футболчилари чап бурчакка яқин бўлган нуқатадан жарима харбасини амлага оширишди. Карпенко тўпни хаводан жарима майдончаси ичига етказиб берди. Кетма-кет вазиятлардан сўнг хавф бартара этилди.\nШу заҳоти Фомичёв шогирдлари қарши хужумга ўтишди. Бироқ Ғофуров тўпни майдон ташқарисига чиқариб юбориб ҳавфни баратаф этди. Футболчилар анча "жонланиб" қолишди.\nМурзоев ўнг қанотдан тўпни Тўраевга ошириб берди. Лекин Лутфиллога жарима майдончаси ичида меҳмонлар ҳимоячилари имконият беришмади.\nЖамоалар майдонга чиқиб келишмоқда. '\nБиринчи тайм якунланди. Хозирча - 0:0\n“Бунёдкор” футболчилари қанотдан Козок тўпни ёқоридан Пардаевги ошириб берди. Лекин унинг зарбаси дарвоза тўсини ёнгинасидан ўтиб кетди. Биринчи бўлим якунланди.\nМеҳмонлар 30 мертлар узоқликдан жарима зарбасини амалга оширишди бироқ жонли деворга тегиб тўп қайтди. Шу заҳоти Қосимов шогирдлари қарши хужумни амалга оширишди бироқ меҳмонлар ҳимоячилари хавфни баратараф этишди.\nУчрашув асосан майдон марказида кечмоқда.\nҒофуровнинг зарбасини ҳам Санжар эгаллаб олди ва хавфни бартараф этди. Сўнги дақиқаларда мезбонлар анча жонланиб қолишди. 34'\nКарпенко дарвозабон билан бирга-бир вазиятга чиқиб бораётган паллада дарвозабон яхши ҳаракат қилди. 33'\nМеҳмонлар қанотлар орқали хужумни ривожланитиршга ҳаракат қилишмоқда. Аммо "Бунёдкор" ҳимоячилари уларга имконият қолдирмаяпти. Саломов 30 метрлар узоқликдан Қувватов қўриқлаётган дарвозани "ўққа" тутди. Лекин Унинг зарбаси бироқ ноаниқ кетди.\nАнвар Ғофуров 24 мертлар узоқликдан жарима зарбасини амалга оширди. Лекин Қувватов осонлик билан хавфни бартараф этди.\nМеҳмонлар ўнг қанот орқали хужумни ривожлантириш лекин Каримов хавфни бартараф этишга муваффақ бўлди\nСаломов икки бор бурчакдан тўпни ўйинга киритди ва ҳар иккала зарба ҳам тўппа-тўғри дарвоза томон йўлланди. Лекин биринчисида Ҳайдаров, кейингисида Қувватов тўпни қайтарди.\n"Машъал" футболчилари анча жонланиб қолишди. Шодмоновга Козок имконият бермади. Акс холда мезбонлар жарима майдончасига ёриб кириши мумкин эди.\n"Машъал" футболчилари чамаси 25 мертлар узоқликдан жарима харбасини амалга оширишди. Бироқ Абдумўминов бош билан йўллаган зарбаси ноаниқ кетди.\nМайдонда Мурзоев ва Абдумўминов тўқнашиб кетди. 10'\n"Машъал" футболчилари хозирча майдон марказида нарига ўта олишмаяпти. 4 ва 5 паслардан сўнг тўпни рақибга олдириб қўйишмоқда.\nСаломов-Карпенко-Козак комбинациясини меҳмонлар футболчиси Линдберг узиб қўйди. Акс холда Козак дарвозабон билан бирга-бир вазиятга чиқиб кетиши мумкин эди\n"қалдирғочлар" дастлабки дақиқалардан бошлаб майдон марказида ташаббусни ўз қўлларига олишга ҳаракат қилишмоқда. Икки марта қанот орқали хужум амалга оширилди. Бироқ меҳмонлар хавфни бартараф этишди.\n"Бунёдкор" футболчилари оқ "Машъал" футболчилари эса тўқ кўк рангда майдонда ҳаракат қилишмоқда.\nБУГУНГИ УЧРАШУВНИ БОШҚАРИБ БОРУВЧИ ҲАКАМЛАР:\nБош ҳакам: Бахтиёр ТОҒАЕВ (Тошкент)\nҚанот ҳакамлари: Андрей ЦАПЕНКО, Андрей СНЕТКОВ (иккаласи – Тошкент вилояти)\nНазоратчи: Вячеслав ВАЛИЦКИЙ (Тошкент)\n26. Жавлон Мирабдуллаев\n1. Санжар Қувватов\n2. Алик Ҳайдаров\n3. Дилявер Ваниев\n4. Илья Фомичев\n5. Тони Линдберг\n7. Жаҳонгир Абдумўминов\n8. Самандар Шодмонов\n14. Игорь Петкович\n15. Габит Сапаргалиев\n17. Шуҳрат Муҳаммедов\n18. Аббос Шодмонов\n30. Шерзод Каттаев\n6. Элдор Эргашев\n9. Сирожиддин Раҳматуллаев\n10. Сохиб Абдуллаев\n19. Сардор Раҳмонов\n20. Шерзод Файзиев\n24. Тимур Дадашев\nБош мураббий: Владимир ФОМИЧЁВ\nЯна бир неча дақиқалардан сўнг ушбу аренада 21-миллий чемпионатимизнинг 1-туридан ўрин олган "Бунёдкор" - "Машъал" учрашуви старт олади.\n"Жар" стадионидан репортажимизни бошлаймиз.\n"BUNYODKOR" - "MASH'AL" 1:0


Туркия бош вазири ўринбосари бошчилигидаги делегация Тошкентга келди\nТуркия бош вазири ўринбосари Тўғрул Туркеш.\nТуркия бош вазири ўринбосари Тўғрул Туркеш 24-26 май кунлари Тошкентда мамлакат расмийлари билан музокаралар ўтказади.\nТуркеш 25 май куни Ўзбекистон билан Туркия ўртасидаги савдо-иқтисодий ҳамкорлик бўйича ҳукуматлараро комиссиянинг тўртинчи мажлисида иштирок этмоқда.\nМазкур йиғин доирасида икки давлат ишбилармонларининг бизнес-форуми бўлиб ўтади.\nБош вазир ўринбосари Туркеш билан бир вақтда Туркия Маданият ва туризм вазири Наби Авжи ҳам Ўзбекистонга сафар қилмоқда.\nАвжининг Бухорода ўтказиладиган XVI “Ипак ва зираворлар”фестивали очилишида қатнашиши кутилмоқда.


Москвадаги вокзалда юртдошини ўлдиришда гумон қилинган ўзбек қидирилмоқда\n24 ноябр 2020, Тошкент вақти: 08:47\nUzbekistan/ Russia wanted Jasurbek Islamov\nМосква шаҳар полицияси Қозон вокзалида ўз ҳамюртини пичоқлаб ўлдиришда гумон қилинанаётган 23 ёшли ўзбекистонлик Жасурбек Исломовни қидирувга берди. Терговчилар айбланувчи ва жабрдийда йигитлар Ўзбекистоннинг бир жойидан, ҳатто синфдош бўлганини гапирмоқда.\nМоскванинг Мешчанский туман суди Россия пойтахти Қозон вокзалидаги платформалардан бирида Ўзбекистон фуқароси ўлдирилишига алоқадорликда гумон қилиби, 1991 йилда туғилган Жасурбек Исламовни қидирувга берди.\n2014 йилнинг 28 июлида кечки пайт темир йўл вокзалидаги ҳодиса жойидан шифохонага олиб кетилган 23 яшар Ўзбекистон фуқаросининг жони тез ёрдам машинасида узилган.\nМосква шаҳар минтақавий Тергов қўмитаси терговчи-криминалисти Мухтар Магомедов Озодлик билан суҳбатда ўзбекистонлик Жасурбек Исломов ўз юртдоши юрагига пичоқ санчиб, жиноят жойидан қочганликда гумон қилинаётганини айтди.\n- Ўлган ўзбекистонлик йигит ва қотилликда айбланаётган шахс кичикликдан дўст, синфдош бўлгани маълум. Уларнинг иккалови, хато қилмасам, Тошкентдан. Ҳозир Жасурбекни халқаро қидирувга бердик. Биз ҳозирча у ҳақда кўп нарса билмаймиз. Менга ўлган Раҳмонов етим бўлган дейишди. Унинг дўстлари келиб Ўзбекистонга олиб кетишди. Айтишларича, иккалови спортсмен, бироз талтайган йигитлар бўлган, - дейди терговчи Мухтор Магомедов.\nМаълум бўлишича, Жасурбек Исломов Москвада бу ҳодисадан ярим йилча олдин пайдо бўлган. Раҳмонов эса Россия пойтахтида анча йилдан буён тайинли бир иш қилмасдан юрган.\nОзодликка тақдим этилган видеоёзувда Қозон вокзалидаги жанжал тафсилотлари ўз аксини топганини кўриш мумкин.\nМоскванинг Қозон вокзалидаги қотиллик\nҚотиллик бўйича тергов олиб бораётган Мухтор Магомедов жиноят сабабларига оид тахминлар билан ҳам ўртоқлашди.\n- Иккалови спортсмен йигитлар бўлган, бокс билан шуғулланган, ва тушунишимча, уларнинг жанжали айнан вокзалда “авторитет” кимлигини кўрсатиб қўйиш бўлгани, таъсир доирасини аниқлашдан келиб чиққан. Бу йигитлар шу ерда ўз ҳамюртларини тунаш, улардан “доля” йиғиш билан шуғулланиб кун кечирган. Хуллас, Москванинг шарқ йўналишидаги энг йирик вокзалида “криша” ва бошқа криминал ишлар билан шуғулланиб келган. Бундай гуруҳлар жуда кўп Москванинг Қозон вокзалида. Улар кичик гуруҳ бўлганми, катта мафия таркибидами – буни тергов аниқлайди, - деди тергов қўмитаси вакили.\nТергов қўмитаси вакили сўзларига кўра, ўзбекистонлик Раҳмонов ўлими юзасидан Россия Федерацияси Жиноят Кодексининг 111 моддаси 4 қисми асосида жиноий иш очилган.\nОзодликка ёрдам сўраб мурожаат қилган Россия Тергов Қўмитаси вакилидан олинган маълумотга кўра, жиноятда гумон қилинаётган 23 яшар Жасурбек Исломов аллақачон сохта ҳужжатлар билан Ўзбекистон ичкарисида яширинган бўлиши мумкин.\nТерговчи Мухтор Магомедов жиноятда айбланаётган Исломов ёш бўлишига қарамасдан ўта хавфли экани, илгари ҳам пичоқ билан бошқа жиноятларни содир этган бўлиши мумкинлиги тахмин қилинаётганини билдирди.\nМосква шаҳар полицияси ва тергов қўмитаси вокзалдаги ҳодисага гувоҳ бўлганлар ёки Исломов Жасурбекнинг яширинган жойини билганлардан Москва полициясига +7(499)266-05-93 ва +7-917-56421-12 телефон рақамлари орқали хабар қилишни сўрамоқда.


Сеул мэрияси сўнгги ўн йилда Жанубий Кореяни қамраб олган меҳнаткашлик эпидемияси билан курашга йўналтирилган янги чорани таклиф қилди, дея хабар бермоқда Kun.uz хорижий ОАВга асосланиб. Энди жума кунлари Сеулдаги офислар ишчиларининг компьютерлари мажбуран ўчирилади.\nМазкур ташаббус 30 март кунидан бошлаб амалга оширилади ва у уч босқичдан иборат бўлади. Дастлаб компьютерлар ўчириладиган вақт 20:00 этиб белгиланса, кейинроқ – 19:30, ундан кейин эса 19:00 этиб белгиланади.\nСеул мэриясида тажриба барча ишчиларга нисбатан қўлланиши таъкидланди, фақат «фавқулодда ҳолатлар»гина бундан мустасно.\nШуниси диққатга сазоворки, маҳаллий хизматчиларнинг 67 фоизи дастурга тест жараёнини киритмасликни сўраган.\nБундан аввалроқ Жанубий Кореяда туғилишлар сонининг ортиши учун иш вақти қисқартирилган эди. Жанубий Корея Миллий ассамблеяси ҳафталик иш соатини 68 дан 52 соатгача қисқартириш бўйича қонун лойиҳасини қабул қилди. Ушбу қонун мамлакатда туғилишлар сонининг ортишига ёрдам бериши кутилмоқда.\n18 ёшгача бўлган фуқаролар эса эндиликда 40 соат ўрнига 35 соат ишлашлари мумкин. Жанубий Корея иқтисодий тадқиқотлар институти экспертларининг фикрича, янги қонун иш берувчиларга йилига 11 миллиардга тушади.\nҚонун июль ойида кучга киради ва асосан йирик компанияларга тегишли. Иш соатларини камайтириш ташаббуси президент Мун Чжэ Индан чиқди. Янги президент йил бошида энг кам иш ҳақини 16 фоизга оширган эди.\nСежонг университети MA/PhD грантларига танлов эълон қилди\nКореяда эшак гўштидан тайёрланган таомлар оммалашмоқда


ТОШПУЛАТ РАХМАТУЛЛАЕВ СОГДИАНА: Гуруч саройида пластик карточкада савдо йўлга қўйилган\nТерминал орқали ҳисоб-китобни амалга оширувчи савдо ва хизмат кўрсатиш нуқталарининг кўпайиши иш ҳақи, пенсия ва стипендиялар пластик карточкаларга ўтказилаётган бир шароитда табиий ҳолдир. Шунга қарамасдан, ҳозиргача бу заруратни тушунмасдан иш кўраётганлар оз эмас. Савдо, умумий овқатланиш ва хизмат кўрсатиш соҳаларида ҳанузгача турли баҳоналар остида пластик карточкаларни қабул қилмаслик ҳолатлари кузатилмоқда. Ёки нақд пулга қараганда 10-20 фоиз кўпроқ ҳақ талаб қилинмоқда.\nШу ойнинг бошларида очилган гуруч саройи “Каримов Машраб” хусусий корхонасига тегишли бўлиб, биринчи кундан бошлаб нақд пул ва пластик карточкаларда савдо қилинаётган экан. Шу ҳақда гапирар экан, дўкон мудири Сами Боқиев терминал орқали қилинаётган савдодан тушуётган маблағни ишлатишда ҳеч қандай муаммо йўқлигини, корхона учун ҳар иккала йўл билан савдо қилиш қулай эканлигини таъкидлади.\n“Дўконимиз янги очилганлигига қарамасдан, - дейди суҳбатдошим, - пластик карточка орқали савдо қилаётганлигимиз туфайли кунлик савдо ҳажми мунтазам ортиб бормоқда. Гуручнинг нархи ҳам унча юқори эмас, уч мингдан беш минг сўмгача. Биз гуручнинг “Аланга”, “Авангард”, “Нукус” ва Самарқандда етиштирилаётган “Конигил” навларини сотяпмиз”.


Ўзбекистонга Hyundai тезюрар поездларини олиб келиш режалаштирилмоқда » Фаровон юрт\nМазкур лойиҳа 2019 йилга мўлжалланган бўлиб, бунинг учун 1 млрд. АҚШ доллари йўналтирилади, дея ёзади "Халқ сўзи" бу ҳақда. Шундан 50 млн. доллари “Ўзбекистон темир йўллари” компанияси томонидан, 950 млн. доллари эса Hyundai Rotem томонидан ажратилиши режалаштирилмоқда.\nКомпания поездларидан жаҳоннинг 50дан ортиқ давлатида фойдаланиб келинади. АҚШ, Янги Зеландия, Австралия, Канада кабилар шулар жумласидандир. Hyundai Rotem поездлари Марказий Осиёда минтақаси бўйича ҳозирча Қозоғистоннинг Алмати метросида йўловчиларга хизмат кўрсатиб келмоқда.шаблоны для dle 11.2\nAdmin. Жойлаштирган санаси: 8-08-2018, 17:41\nАсосий сахифа » Ўзбекистон » Ўзбекистонга Hyundai тезюрар поездларини олиб келиш режалаштирилмоқда


Зоҳир Қўзибоев 30 ёшда! - Спорт UZ - Скачать музыку бесплатно новинки музыки 2016-2017\nЗоҳир Қўзибоев 30 ёшда!\nБугун "Машъал" футбол клубида қўшолоқ туғилган кунлар нишонланмоқда.Ҳужумчимиз Зоҳир Қўзибоев бугун 30 ёшни қарши олган бўлса, ҳимоячимиз Ғиёсжон Комилов 27 ёшга тўлди.Шу муносабат билан "Машъал" клуби жамоаси номидан ҳар икки футболчимизни қутлаймиз. Уларга соғлик-саломатлик, ишларига муваффақият ва омад ҳамиша ҳамроҳи бўлишини тилаймиз. - деб хабар бермоқда Stadion.uz нашри.


Геннадийнинг ҳикояси – SEN.UZ\nГеннадий Тошкент шаҳрида жойлашган 30-чи Меҳрибонлик уйи тарбияланувчиси. У туғма юрак касаллиги билан ҳасталланган ва ушбу дард туфайли анча қийналар эди.\nЛола Каримова-Тилляеванинг "Sen Yolg’iz Emassan" Фонди молиявий кўмагида франциялик кардиожарроҳлар томонидан Геннадийга 2017 йилнинг май ойида очиқ юрак операцияси бажарилди. Ушбу операция туфайли болакай юрак касаллигидан фориҳ бўлди.\nИжодга бўлган меҳри ва иштиёқи туфайли шу йилнинг апрель ойида Геннадий “Тинчлик ва дўстлик болалар бадиий фестивали. Италия – Ўзбекистон" ёш рассомлар танловида ғолиб бўлиш баҳтига муяссар бўлди.


Чанг босган китоблар хитоби: Ўзбекистонда эски китоблар тақдири не кечади? « Ўзбекистон Халқ Ҳаракати\n12 April 2020 - 9:47\nМарт ойи охирида Ўзбекистоннинг барча чеккаларида #kitobulash ҳештеги остида ўзига хос челленж бошланди. Китоб берувчилар қандай манфаатни кўзламасин, муҳими таълим даргоҳлари кутубхоналари фонди янги китоблар билан бойимоқда. Табиий саволлар туғилади – кутубхонанинг унутилган бурчакларида чанг босган китобларнинг тақдири не кечади? Талабалар ёки ўқувчилар кутубхонадан фойдаланадими? Кутубхонада йўқ китобларни қаердан топса бўлади?\nУниверситет кутубхонасининг саргузаштлари\nСайтимизга Мирзо Улуғбек номидаги Ўзбекистон Миллий университетнинг 1-сонли илмий кутубхонаси кўчирилаётгани ва кўчириш давомида кутубхона фондидаги кўплаб нодир адабиётлар, кўп йиллик тарихга эга китобларнинг йўқолиши ёки ўзлаштириб олиниши мумкинлиги ҳақида мурожаат ҳам келиб тушган. Мурожаат нечоғлиқ ҳақиқатга яқинлиги, университет кутубхонаси кўчирилиши сабабини билиш мақсадида ушбу таълим даргоҳига йўл олдик.\n«Ёшлик» талабалар шаҳарчаси янгича қиёфа касб этган. Эндиликда «Вузгородок»ни пойтахтдаги кам сонли «eco-оролчалар»дан бири деб ҳам аташ мумкин.\nЎзбекистон Миллий университетининг 1-сонли илмий кутубхонаси биноси шу нуқтада жойлашган.\nКутубхонани кўчириш ишлари авжида. Ўзини 4-босқич талабалари дея таништирган ёшларнинг сўзларига кўра, университет раҳбарияти уларни дарс вақтида ҳашарга чиқарган. Илмий кутубхона ходималари ҳам оғир китоб тахламларини ташиб, талабаларга ёрдам беришмоқда. Уларнинг сўзларига кўра, айни бинода миллионга яқин китоблар сақланган.\nЭски китобларнинг 95 фоиз қисми рус тилида. Собиқ Иттифоқ даврида чоп этилган китоблар орасида бадиий асар дурдоналаридан тортиб маълум ихтисосликлар бўйича энциклопедик адабиётлар ҳам талайгина.\nИлмий кутубхонадан ташилаётган китобларнинг сўнгги араваси университетнинг Кимё факультети ахборот-ресурс марказига олиб кетилмоқда.\nЎзбекистон Миллий университетининг кимё факультетига келтирилган китоблар «уммони».\nКутубхонани кўчириш ишлари ҳақида Ўзбекистон Миллий университетининг ўқув ишлари бўйича проректори Давлатбой Жумабоев батафсил маълумот берди ва университетнинг таъмирдан чиққан, ҳали ишга туширилмаган асосий кутубхонаси ўқув залини кўрсатди.\nТаъмирланган ўқув зали ўқиш, ўрганиш ва мутолаа учун барча шароитлар билан таъминлангани кўриниб турибди, бироқ университетнинг асосий рамзига айланиб улгурган ректорат биноси билан тарихан тенгдош панно устидан бўёқ тортилиб, рангтасвир асари бутунлай йўқотиб юборилган.\nПроректор Давлатбой Жумабоев университет кутубхонаси кўчирилиши ва панно устидан бўёқ тортиб юборилишини шундай изоҳлайди:\n1-сонли илмий кутубхона биноси талабалар турар жойи сифатида қайта таъмирланади. Шу сабабли китоблардан бўшатяпмиз. Фонддаги китоблар ташилиши учун махсус ташув машинаси ажратилган. Китоблар университетнинг кимё факультетига вақтинча кўчириляпти. Китоб тахламлари алоҳида-алоҳида дасталанган ва рақамлаб, рўйхатга олинган. Уларнинг йўқолиши ёки кимларгадир бериб юборилиши ҳақида гап бўлиши мумкин эмас.\nҚўшимча маълумот сифатида айтишим мумкинки, Ўзбекистон Миллий университети кутубхонаси фондида жами 3,5 миллиондан зиёд китоб бор. Уларнинг орасида ўрта асрлар тарихий адабиётларидан тортиб, университет ташкил этилган вақтдаги кутубхонага келтирилган китобларгача алоҳида назорат билан сақланади.\nҲашарда қатнашаётган талабалар эса дарс вақтида эмас, дарс соатлари йўқ вақтда ёрдамга чақирилган.\nПаннода «катта оға» дея таърифлаб келинган комиссар ва аскарларнинг ҳам тасвири бўлган, бундан ташқари, унинг бўёқлари кўчиб бўлган эди. Бу масала юзасидан алоҳида изоҳ берилади.\nРетро-винтаж кўча кутубхонаси\nТошкентнинг турли нуқталари – «Космонавтлар» метро бекати яқинидаги расталар ва «flea-market»ларида (flea-market – ишлатилган, эгасига керак бўлмаган буюмлар, турли-туман антикварлар сотиладиган жой), «Шуҳрат» чорраҳаси ва «Фарҳод» деҳқон бозори четидаги дўконларда эски китоблар сотилади.\nДўконлардан бири ёпиқ бўлса-да, макулатура нархини билиб олса бўлади. Ўзига хос «фонд биржа» прайс-рўйхатига кўра, бир килограмм китоб нархи – 1700 сўм.\nРасталар ва дўконлардаги сотувчилар (уларни букинистлар ҳам дейишади) эски ва ноёб китобларни ўзлари ахтаришлари, кўпинча одамларнинг ўзи ташлаб кетишларини айтади.\nБир дўкондор эса шундай дейди: «Бир-биридан яхши адабиёт намуналари одамларнинг уйларида увол бўлиб кетаётгани алам қилади».\nЭски китобларни қандай сақласа бўлади?\nБугун замонавий ахборот технологиялари ривожланган замонда кўпчилик китобхонлар букридерлар ёки смартфонларда китоб мутолаа қиляпти. Бироқ анъанавий китоб шайдолари, қоғоз шитирлаши, ҳар бир ҳарфда матн ва сўзлар сеҳрига шинаванда китобсеварлар ҳам кўп топилади.\nҚоғоз китобларни узоқ муддат жавонда сақлашнинг ҳам ўзига хос қоидалари бор.\nКитобларни моғор босиши, ўзидан бадбўй, заҳарли ҳидлар тарқатиши мумкин. Улардаги чанг одатда аллергия ҳам чақиради.\nБир неча йиллардан буён китоб савдоси билан шуғулланувчи букинистлар шундай тавсияларни берди:\n– Ҳарорат ва ёруғликка эътибор бериш зарур. Уйда китоб сақламоқчи бўлсангиз, ҳарорат 18-20 даража атрофида бўлиши керак. Китобларга қуёш нури тўғридан-тўғри тушиши керак эмас. Акс ҳолда қоғознинг ранги ўзгариб, сифати бузилиб кетади;\n– Намлик китобларни пўпанак босишига олиб келади. Кичик-кичик қора доғлар тушган китобларни бошқаларидан ажратиб, қуритинг ва дезинфекция қилинг. Пўпанакларни нам латта билан артиш тавсия этилмайди. Аксинча, икки ёки уч фоизли формалин эритмаси томизиб, уни водород перикисли пахта билан артиш керак. Шундан сўнг китобни очиқ ҳавода қуритиш зарур;\n– Китобларни бир-бирига тақаб жойлаштирманг. Ҳаво айланиши учун жой қолдиринг. Зич жойда микроорганизмлар кўпайиши мумкин;\n– 10тадан кўп китобни устма-уст жойлаштирманг. Бу қуйи қисмдаги китоблар шакли бузилишига олиб келади;\n– Китобларни картон қутиларда сақламанг. Узоқ сақлаш учун полиэтилен, полипропелен ва полиэфирдан фойдаланинг;\n– Энг асосий қоидалардан бири – китобларни ўқишдан олдин қўлингизни ювинг. Кафт ва бармоқдаги ёғлар китоб варақларига доғ туширади ва бу китоблар тез эскиришига олиб келади;\nКитобсеварлик ҳақида кўп гапириш, турли акция ёки челленжлар ташкиллаштириш мумкин. Китоблар тўла маҳобатли кутубхоналар барпо этса ҳам бўлади. Аслида китобга бўлган муҳаббат, у хоҳ қоғоз, электрон ёки овозли талқинда бўлсин, инсон онгининг билимга бўлган эҳтиёжи, тафаккурини чархлаш, тасаввурларини бойитишга бўлган кучли хоҳишидан шаклланиб боради.\nТарих инсон фикр ва ўйлари, билимларига қўйилган ҳайкаллар парчаланишининг бир неча бор гувоҳи бўлган. 1933 йилнинг март ойидан октябрь ойига қадар Германиянинг 70 шаҳрида нацистлар китоб ёққан. 1933 йилнинг 10 май куни Берлиндаги Опернплац майдонида «ногерман руҳга қарши акция»нинг («Aktion wider den undeutschen Geist») энг катта гулхани аланга олдирилган.\nКитоблар, кутубхоналар ва китобларга меҳр, бора-бора китобхонларнинг камайиб бориши ҳам шундай фожиадан деярли фарқ қилмайди.\nКитобларингизни асранг, энг муҳими, мутолаага бўлган иштиёқни сўндирманг.


Метаболизмни жадаллаштиришга ёрдам берадиган кундалик 6 одат - Daryo\n20:55, 20.06.2021 13297\nВазн ташлаш учун калорияни қабул қилишдан кўра сарфлаш бунинг учун эса метаболизм меъёрда бўлиши керак.\nЖисмоний машқларни бажаринг\nМутахассислар кўп ўтиришнинг чекишдан ҳам ёмонроқ эканини аниқлаган. Ҳаракатсизликдан метаболизм ёмонлашгани сабаб ҳам ҳар 45 дақиқада жисмоний фаол бўлишга ҳаракат қилинг. Қўлларингизни чўзинг, ўтириб туринг. Ҳеч бўлмаганда бошқа хонага кириб-чиқинг.\nШижоат билан машқ қилинг\nМоддалар алмашинуви яхшиланиши учун спорт билан шуғулланиш керак. «Уйқудаги» метаболизм уйғониши учун эса қисқа вақт бўлса ҳам ғайрат билан ишлаш керак. Масалан, 1-2 дақиқада имкон даражасида тез сакраш керак. Ҳар тонгда спорт билан шуғулланинг шунда, ижобий ўзгаришларни сеза бошлайсиз.\nТаомномангизда, албатта, оқсил бўлсин\nЯхши натижа янада тезроқ кузатилиши учун ҳар бир таомда оқсил бўлсин. Нонуштага тухум, тушликка товуқ гўшти, кечки овқатга творог ва тамаддига ёнғоқ истеъмол қилинг. Парҳезшунослар ушбу усул моддалар алмашинувини камида 10 фоизга яхшилашини таъкидлайди.\nТаркибида кофеин бисёр экани сабаб ҳам ушбу ичимликни куннинг биринчи қисмида ичиш тавсия қилинади. Нонушта ёки тушликка истеъмол қилинган кўк чой моддалар алмашинувини 5-7 фоизга жадаллаштиради.\nҚаҳва ичишни унутманг\nПарҳезшунослар озиш истагида бўлганларга кун давомида 2-3 финжон қаҳва ичишни тавсия қилади. Қаҳва таркибидаги кофеин ёғларни тезроқ эришига ҳисса қўшади.\nЎз вақтида нонушта қилинг\nТўғри вақтда овқатланилса, моддалар алмашинуви 15 фоизга жадаллашади. Тўғри нонушта деб, уйғонгандан ярим соат ўтиб қилинган нонуштага айтилади. Айнан шу вақтда организм биринчи таом қабул қилинишига тайёр бўлади, оч қолганда эса энергияни тежаш учун метаболизм секинлашади.\nҚориндаги ёғларни жисмоний машқларсиз йўқотиш учун 8 тавсия\nИнсонлар ўлимига энг кўп сабаб бўладиган 9 та касаллик\n14:35 Бугун 60\n13:52 Бугун 14207\n23:38, 25.07.2021 92121\n21:15, 25.07.2021 81872\n23:42, 25.07.2021 63749


Фарғоналик депутатлар томонидан ижтимоий кўмакка муҳтож, кўп болали оилаларга бепул ун тарқатилди | O'zLiDeP\nКоронавируснинг олдини олиш бўйича мамлакатимизда бўлгани каби Фарғона вилоятида ҳам зарур чора-тадбирлар амалга оширилмоқда.\nАлбатта, бугунги кунда фарғоналиклар ҳам Президентимизнинг халққа қилаётган Мурожаатларини қўллаб-қувватлаган ҳолда депутатлар жипслашиб, халқ ичига кириб бориб, турли ваҳималарга ўрин йўқлигини, қолаверса, жойларда нахр-наволарнинг сунъий ўсишининг олдини олиш бўйича тушунтириш ишларини олиб бормоқдалар.\nO'zLiDeP Фарғона вилояти, туман-шаҳар Кенгашлари ходимлари, депутатлар, партия фаоллари ҳудудларда аҳоли учун бепул тиббий ниқоблар, озиқ овқат маҳсулотлари тарқатишда хайр-саховат акцияларини ўтказмоқдалар.\nКуни-кеча O'zLiDePдан сайланган Сўх туман Кенгаши депутати Назиржон Тоҳиров ташаббуси билан 160 қоп ун маҳаллада яшовчи фуқаролар, ижтимоий кўмакка муҳтож, кўп болали оилаларга бепул тарқатилди.\nБундай синовли кунларда одамлар бир-бирига нисбатан хайрихоҳ бўлиши, атрофимиздаги одамларга нисбатан меҳр улашиш, айни кунларда моддий таъминот томонидан мушкул аҳволга тушган ватандошларни қўллаб-қувватлаш халқимизнинг азалий қадриятларидан саналади. Ишонамизки, бундай синовли кунларни биз, албатта, енгамиз, дейди Сўх туман Кенгаши депутати Н.Тоҳиров.\nБундан ташқари, Бувайда туман Кенгаши депутати Шуҳратжон Назиров ҳам “Назирова Умидахон” номли оилавий тикувчилик цехида тиббий ниқобларни тикиб, халққа бепул тарқатмоқда.\nШунингдек, Данғара туман Кенгаши депутати, “Аюбхон техтиль” МЧЖ раҳбари Дилшодахон Усмонова ташаббуси билан ҳам қарийб 20 мингдан ортиқ тиббий ниқоблар фуқароларга бепул тарқатилди ва бу ишлар давом этмоқда. Шунингдек, депутатлар фуқароларга соғлик- энг катта бойлик эканлигини таъкидлаб, карантин даврида тиббий кўрсатмаларга амал қилишга чақирмоқдалар.\nФуқароларга берилаётган бундай эътибор ва хайр-эҳсонлардан аҳоли хурсанд. Бир сўз билан айтганда, O'zLiDeP Фарғона вилояти Кенгаши томонидан вилоятнинг барча туман-шаҳарларида хайрия акциялари кенг қулоч ёйган.


АО «ТУРОН ХОЖЕЛИ» - Aksiyadorlik jamiyati акциядорлари диққатига\nAksiyadorlik jamiyati акциядорлари диққатига\n«TURON-XOJELI» aksiyadorlik jamiyati акциядорлари диққатига!\n2016 йил 29 июнь куни соат «Turon-Xojeli»акциядорлик жамияти ўзининг 2015 йил молиявий хужалик фаолияти якунига бағишланган навбатдаги умумий йиғилиши ўтказилади.\nУмумий йиғилиш соат 11:00 да жамият мажлислар залида ўтказилади. Умумий йиғилишни ўтказиш учун акциядорлар реестри акциядорларга йиғилишни хабар қилиш учун 2016 йил 18 июнь холати буйича, акциядорларнинг йиғилишга қатнашиш учун 2016 йил 25 июнь ҳолати бўйича тузилади.\n1.Акциядорларнинг йиллик умумий йиғилишининг регламентини тасдиқлаш.\n2.Кузатув кенгаши аъзоларини сайлаш.\n3.Тафтиш комиссияси азоларини (тафтишчини) сайлаш.\n4.Жамиятнинг коллегиал ижроия органининг аъзолари билан тузилган шартноманинг муддатини узайтириш, уни қайта тузиш ёки бекор қилиш (агар уставда бошқача қоида назарда тутилмаган бўлса).\n5.Жамият ижроия органи ва кузатув кенгашининг жамиятни ривожлантириш стратегиясига эришиш бўйича кўрилаётган чора-тадбирлар тўғрисидаги ҳисоботларини кўриб чиқиш.\n6.Жамиятнинг йиллик ҳисоботини ва йиллик бизнес-режасини тасдиқлаш.\n7.Жамиятни ўрта муддатга ва узоқ муддатга ривожлантириш стратегиясини тасдиқлаш.\n8.Жамиятнинг фойдаси ва зарарларини тақсимлаш.\n9.Корпоратив бошқарув кодексини жорий этиш*.\n10.Жамият фаолиятига Корпоратив бошқарув кодекси тавсияларини қабул қилганлиги тўғрисида хабар бериш шаклини тасдиқлаш*.\n11.Жамиятнинг ички ҳужжатларини тасдиқлаш тўғрисида:\n- Бошқарув ва назорат органларини рағбатлантириш тўғрисидаги низом (агарда рағбатлантириш бошқарув ва назорат органлари тўғрисидаги низомларда кўзда тутилмаган бўлса);\n- Жамият Уставини янги таҳрирда тасдиқлаш.


Арман ҳукумати ён босганига қарамай, норозилик давом этмоқда\nЕреванда намойишчилар ҳукумат ён берганини нишонламоқда.\nШанба куни кечқурин Арманистон президенти Серж Саркисян электр энергияси қимматлаши ортидан юзага келадиган аҳолининг барча молиявий ҳаражатларини ҳукумат тўлаб беришига ваъда қилди. Электр нархи оширилишига қарши 10 кундан буён норозилик ўтказаётган намойишчилар ҳукумат қарорини ғалаба ўлароқ қабул қилишди. Бироқ шунга қарамай Ереванда норозилик давом этмоқда.\n27 июнь куни кечқурин Арманистон Президенти Серж Саркисян мамлакат аҳолиси ва ташкилотларига 1 августдан бошлаб электр учун ҳақни оширилган нархда тўлашлари шарт эмаслигини эълон қилди.\nСаркисянга кўра, электр энергияси нархининг оширилиши қай даражада асосли эканини ўрганаётган “Арманистон электр тармоқлари” ташкилотининг аудит текширувлари тугагунча электрнинг янги ва эски тарифлари ўртасидаги фарқни ҳукумат ўз зиммасига олади.\n"Албатта биз ижтимоий ҳаражатлар бўйича жорий дастурларни хавф остига қўямиз, лекин хавфсизликни мустаҳкамлашга сарфлаш учун маблағ топамиз", деди Саркисян мутасадди мулозимлар билан учрашувидан сўнг.\nСаркисян агар аудит текширувлари электр нархининг оширилишини асосли деб топса, янги тарифлар эскисига қайтарилмаслигини ҳам қўшимча қилди.\nНамойишчилар Саркисяннинг ушбу баёнотини ғалаба ўлароқ қабул қилишди. Бироқ баёнотдан тўла қониқмаганликларини билдиришди. Норозилар ҳукумат қарорини “етарли эмас” ва “чала-чулпа” деб атамоқда.\nНорозилар ҳукуматдан электр нархи оширилиши билан боғлиқ қарорни вақтинча тўхтатишни эмас, балки бутунлай бекор қилинишини талаб қилмоқда.\nАкция иштирокчилари 28 июнь куни кечқурин президент таклифини муҳокама учун овозга қўйишни режалаштирмоқда.\nНорозилар Саркисян миллий телевидение орқали электр учун янги тарифлар бекор қилингани ҳақида эълон қилмагунча намойишни давом эттиришларини маълум қилишди.\nШунингдек, намойишчилар 23 июнь куни фаоллар ва журналистларни калтаклаган, намойишчиларга нисбатан зўравонлик қўллаган полиция ходимларига жазо кўрилишини ҳам талаб қилишмоқда.\nАрманистон пойтахти Ереванда 10 кундан буён давом этаётган намойишларга бугун муҳолифат вакиллари ҳам қўшилди.\nМухолифатдаги " Парламент тузувчи" ташкилоти вакили Жирайр Сефилян "ҳукумат халқ талабини бажармади" ва шунинг учун ҳам "акцияни кеча-кундуз давом эттириш лозим", дея таъкидлади.\nАйни пайтда Ереван полиция бошқармаси бошлиқ ўринбосари Валерий Осипян норозилар намойиш 28 июнь куни тўхтатилиши ва кўчалардаги тўсиқлар олиб ташланишига умид билдирди:\n"Баграмян ҳиёбонидаги жамоат тартибини йўлга қўйиш учун полиция қонун доирасидаги воситаларни ишга солади", дея таъкидлаган Осипян "жиноятчилар жазога тортилиши"дан ҳам огоҳлантирди.\nАрманистон пойтахтида электр энергияси нархи оширилганига қарши норозилик намойишлари 19 июндан буён давом этмоқда.\nПлакатларга "Биз таслим бўлмаймиз!", "Биз ўз мамлакатимиз хўжайинларимиз!" шиорлари ёзилган.\n23 июнь куни полиция намойишчиларни куч билан тарқатишга ҳаракат қилганидан сўнг норозилик ҳақиқий маънода оммавий кўриниш олди. Дастлаб кўчага 10 минг киши намойишга чиққан бўлса, жума кечқурин Ереван марказидаги Баграмян ҳиёбонига йиғилганлар сони 30 мингга етди.\nЖума куни ушбу ҳиёбонга намойишчилар сиғмаганидан Маштоца ҳиёбонида ҳам маълум муддат машина қатнови тўхтатилди.\nНамойишчиларга қарши полициянинг махсус топшириқлар бажарувчи отряди ташлангани ортидан жума ва шанба кунлари Ереванда таранглик сақланиб қолди.\nНорозилик акцияси лидерлари Арманистон расмийларини, агар электр нархи ошишига қарши намойиш тинч ўтса, бу ерга ҳуқуқ-тартибот идоралари ходимларини жойлаштирмасликка оид ваъдаларини бузганликда айбладилар.\n#ElectricYerevan норозилик акцияси иштирокчилари “Талончиликка йўл йўқ!” шиори остида бошлаган акцияга Арманистондаги Ижтимоий хизмaтлaрни тaртибгa солувчи комиссия электр қуввати учун нархларни 16 фоизга оширгани сабаб бўлди.\nАрманистон пойтахтидаги норозилик акцияси билан боғлиқ воқеаларни кун давомида шу ерда ёритиб борамиз.


Корхонамиз 3.12.2013 йилда лизинг шартномаси бўйича қиймати 741 607 минг сўм бўлган асосий восита олди. Корхона балансига АВ 747 408 минг сўм миқдорида кирим қилинди (унга қилган харажатларимизни ҳисобга олган ҳолда). 2013 йил учун амортизация ҳисоблаб ёзилмади. 1.01.2014 йилдаги ҳолатга кўра (коэф. – 1,014) қайта баҳолашдан кейин АВ қиймати 757 872 минг сўмни ташкил қилди. Лизинг компанияси билан лизинг шартномасига 9.01.2014 йилдаги қўшимча келишувга кўра бизга берилган асосий воситанинг қиймати камайтирилди ва у 739 181 минг сўмни ташкил қилди.\n– Қўшимча келишув лизинг шартномасининг ажралмас қисмидир. Бинобарин, унда ускуна қиймати ўзгариши назарда тутилса, бу лизинг объекти қиймати ва қайта баҳолаш суммасига тузатиш киритишга олиб келади, шу боис бухгалтерия ҳисобида янгидан қайта баҳолашни амалга ошириш керак эмас. Лизинг объекти қийматини ўзгартириш тўғрисидаги ҳужжатларни имзолаш пайтида қуйидаги проводкаларни қилиш керак:\nЛизинг объектининг дастлабки қийматига киритилган тузатиш суммаси акс эттирилган\n2 426 000 сўм\n(741 607 000 сўм – 739 181 000 сўм)\nҚайта баҳолашга киритилган тузатиш суммаси акс эттирилган\n34 000 сўм (қайта баҳолаш суммасидаги фарқ)


Тест маркази қабул жараëни ҳалол ўтганини билдирди\nЎзбекистон Давлат Тест маркази раҳбари Баҳром Исмоилов душанба куни Тошкентда ўтказилган матбуот анжуманида бу йилги тест синовлари холис ва адолатли бўлгани, тўплаган натижаларидан норози бўлган абитуриентларнинг апелляция учун топширган аризалари ҳам холис кўриб чиқилганини маълум қилди.\nЎзбекистон Давлат Тест маркази расмийси Улуғбек Сафаровнинг Озодликка айтишича, натижалардан норози бўлган абитурентлар ҳамда улар ота-оналарининг шикоят-аризаларини қабул қилиш 15 сентябр куни тугаган.\n- Ўзбекистон бўйлаб 3100 та абитуриентдан даъво аризаси қабул қилинди. Улар Эксперт комиссияси тарафидан таҳлил қилиниб, жавоблари эрта-индин шу абитуриентларга ёки ота-оналарига маълум қилинади, деди Сафаров.\nЎзбекистон Давлат Тест маркази расмийсига кўра, шпаргалка ёки ўзи билан телефон олиб кирган абитуриентларнинг имтиҳондан четлатиш амалининг биринчи бор қўлланилгани ҳам бу йилги кириш имтиҳонларининг холис ва адолатли ўтказилишига ëрдам берган.\nБу йил Ўзбекистонда олий ўқув юртларига кириш учун ҳужжат топширган абитуриентдан 3500 нафари тест қоидаларини бузгани учун имтиҳондан четлатилган.\n- Бу йил тест синовларида назорат кучайтирилди ва биринчи марта қоидани бузганлар, шпаргалка, телефон олиб кирганлар тест синовларидан четлатилди. Ўтган йили шпаргалка олиб кирганлар огоҳлантириб қўйилаверарди. Бу йил унақа бўлмади, қоидабузарлар шу заҳоти тест залидан чиқариб юборилди¸ деди Сафаров.\nЎзбекистон Давлат Тест маркази маълумотларига кўра, бу йил мамлакатдаги 70 дан ортиқ университет, институт ва институтларнинг филиалларига кириш мақсадида ҳужжат топширган ёшларнинг сони 432 мингдан ортиқ бўлган.\nУлардан 56 607 нафари (19 340 – давлат гранти, 37 267 – шартнома) талабаликка қабул қилинган.\nТест натижаларидан норози талабгорларга апелляция имконидан фойдаланиш имкони берилди¸ деб давом этади Тест маркази расмийси.\n- Абитуриентнинг ўзига 1 август куни тушган саволлар ва жавоблар вақараси қўлига берилади. Уни абитуриентни ўзи кўриб чиқади. Қайси жавобга эътирози бўлса қоғозга ёзади ва асослаб беради. Ҳамма абитуриентлар ёзиб бўлганидан кейин эртаси куни эътироз асосли ёки асоссиз экани ҳақида эксперт хулосаси эълон қилинади. Агар асосли бўлса, Давлат комиссиясига чиқарилиб, балл қўшиб берилади. Асоссиз бўлса қайтриб юборилади, деди Сафаров.\nЛекин ўқишга киролмаган аксар абитуриент ота-оналари апелляция билан бирон натижага эришиб бўлишига шубҳа билан қарашади:\n- Фақат югурганинг қолади. Кирадиганлар пулни бериб кириб бўлишди. Ҳақиқатни юзага чиқариш учун ўша энг юқори балл олганларни қайтадан бир имтиҳон қилиб кўришсинчи, оладими шу баллни, дейди бу йил ўқишга киролмаган хоразмлик абитуриент Ферузанинг онаси Манзура опа.\nАввалги йиллари Ўзбекистонда бирон абитуриент апелляцияни ютиб, студентликка қабул қилингани ҳолати бўлганми¸ деган саволга Ўзбекистон Давлат Тест маркази вакили Сафаров:\n- Ҳа бўлган, ўтган йил апелляцияга топширган 2000 дан ортиқ талабгордан тўрт нафари грантга ўтди, 12 нафари контрактга киришга муваффақ бўлди, деб жавоб қилди.\nЭнг коррупциялашган соҳа\nОлий таълим Ўзбекистонда энг коррупциялашган соҳалардан бири ҳисобланади. Совет давридан мерос қолган "пул билан ўқишга кириш" муаммоси ҳали ҳам мамлакатда кенг тарқалган.\nТошкентдаги Эксперт ишчи гуруҳи фаоли Суҳроб Исмоиловнинг айтишича, Ўзбекистонда бу йил қатор олийгоҳ ректор ва домлалари порахўрликда ушланиб, қамалган ёки ишидан ҳайдалган ва тест синовлари кучли назорат остида ўтгани ҳақида айтилаётган гап-сўзларга қарамай "муаммо янада кучайган бўлса кучайган, камаймаган".\n- Ўзбекистон ҳукумати коррупцияга қарши кураш эълон қилган ва бу ерда асосий жонбозлик кўрсатаётган идора Миллий хавфсизлик хизмати. Коррупцияга қарши миллий дастур ҳам қабул қилинган. Лекин шу билан бир қаторда ҳукумат ўйламаяптики, нега айнан билим билан яхши пухта тайёргарлик кўрган талабанинг ўқишга киришига умиди ҳали ҳам пастроқ. Нега мактабларимиз сифатли билим бераолмайдики ўқувчи фақат билимга ишониб таниш-билиш қидириб қолмасин, деб. Мана шунақа муаммони илдизларига ҳукумат афсуски эътибор қаратмаяпти, дейди Исмоилов.\nЎзбекистонлик экспертнинг иддаосича, Юридик институти ва факултетларига ўқишга кириш энг қиммат ҳисобланади, унинг "нархи" 20-25 минг доллардан ошади. Айни пайтда¸ кузатувчига кўра¸ иқтисод йўналишидаги факультетлар учун 9-10 минг доллар тўланса бир студент жойи кафолатланиши мумкин.\nБу йил Тошкент Давлат Юридик институтини 12 йил давомида бошқарган профессор Мирзаюсуф Рустамбоевнинг қабул имтиҳонлар бошланиши арафасида ректорлик лавозимидан бўшатилиши ортидан ушбу олийгоҳга "таниш-билишчилик" билан кириш қийинлашган.\n- Бу йил янги ректор таниш-билишликка қарши жуда қаттиқ киришган, деб эшитдик. Ҳеч ким киритиб беришни бўйнига олмади. Фарзандимизнинг фақат билимига умид қилишдан бошқа чора қолмади. Икки балл етмай, кира олмади. Контрактга илинганлар орасида ўрин очилса, шунга қабул қилишар деб, кутдик у ҳам бўлмади. Ҳозир энди яхши тайёрланиб, келаси йил яна қайта топширадиган бўлиб турибмиз, дейди фарзанди Юридик институтида ўқишини хоҳлаётган ўз исмини айтмаган тошкентлик ота-оналардан бири.\nЎзбекистонда ўқув йилининг бошида контрактга илинганлар пулни тўлай олмаса¸ улар талабалар сафидан чиқарилиб, ўрнига балли озгина етишмаган абитуриентлар қабул қилиш амали мавжуд.\nЎзбекистон Давлат Тест маркази масъулларига кўра, бунақа вазиятда қарорни олий ўқув юрти ректорати беради.


Жаҳон иқтисодиёти 2022 йилда илк марта 100 трлн доллардан ошади – Kommers.uz\nИқтисодиёт\t18:15 | 26.12.21\nЖаҳон иқтисодиёти 2022 йилда илк марта 100 трлн доллардан ошади\nCebr’нинг прогнози Халқаро Валюта Жамғармасининг ҳисоб-китобларига мос келган.\nЖаҳонда иқтисодий ишлаб чиқариш ҳажми 2022 йили биринчи марта 100 триллион доллардан ошади. Бу ҳақда Reuters Британиянинг Cebr консалтинг компанияси ҳисоботига таяниб хабар берди.\nТаҳлилчиларнинг таъкидлашича, Хитой АҚШни ортда қолдириб, дунёнинг биринчи рақамли иқтисодиётига айланади, аммо бу прогноз қилинганидан кўпроқ вақт олади.\nCebr’нинг прогнози Халқаро Валюта Жамғармасининг ҳисоб-китобларига мос келган: доллар курси билан жорий нархларда ўлчанадиган глобал ялпи ички маҳсулот 2022 йилда 100 триллион доллардан ошади.\n«Хитой 2019 йилги World Economic League Table жадвалида прогноз қилинганидан икки йил кечикиб, 2030 йилда жаҳоннинг етакчи иқтисодиётига айланади», дейилади хабарда.\nҲиндистон эса 2022 йилда Францияни, 2023 йилда Буюк Британияни ортда қолдириб, 2031 йилда дунёнинг учинчи йирик иқтисодиётига айланади. 2036 йилда Буюк Британия иқтисодиёти Брекситга қарамай, Францияникидан 16 фоизга ортиқ бўлади.\nБундан ташқари, Германия 2033 йилда энг йирик иқтисодиётлар рўйхатида Японияни қувиб ўтади. Россия 2036 йилга келиб кучли ўнталикка кириши мумкин.\n«2020-йилларнинг энг катта саволи мамлакатлар инфляция билан қандай курашишига боғлиқ», дейилади хабарда.\nАввалроқ дунё бойликларининг миллиардерлар қўлидаги улуши рекорд даражага кўтарилгани хабар қилинганди.


Энг яхши йўллар қайси давлатда, энг ёмони-чи?\nЭнг яхши йўллар қайси давлатда, энг...\n04.06.2018 13:44 0 7373\nГлобал рақобатбардошлик индекси 2017 — 2018-йиллар бўйича энг яхши ва энг ёмон йўлларга эга давлатлар рўйхатини тузиб чиқди. Бу ҳақда «РИА Новости» хабар бермоқда.\nМосква Европа давлатлари орасида энг тирбанд шаҳар дея тан олинди.\nРўйхатда 137 та давлат бор. Йўллар сифати 1-7 балли тизим асосида баҳоланди. Ҳеч қайси давлат юқори балл тўплай олмади.\nМавританиянинг йўллари энг ёмон деб топилиб, 2 балл олди. Уни Конго демократик республикаси ва Гаити таъқиб қилмоқда: 2,1 балл. Тўртинчи ва бешинчи ўринлар Мадагаскар ва Гвинеяга тегишли: 2,2 балл. Кейинги ўринларни эса Яман (2,3 балл), Парагвай (2,4 балл), Украина (2,4 балл), Мозамбик (2,5 балл) ва Молдова (2,5 балл) эгаллаган.\nЭнг юқори ўринни эгаллаганлар: Бирлашган араб амирликлари (6,4 балл), Сингапур (6,3 балл), Швейцария (6,3 балл), Ҳонконг (6,2 балл), Нидерландия (6,1 балл), Япония (6,1 балл), Франция (6 балл), Португалия (6 балл), Австрия (6 балл), АҚШ (5,7 балл).\nРўйхатда қўшниларимиздан Тожикистон 70-ўринда (4,1 балл), Қозоғистон 115-ўринда (2,9 балл), Қирғизистон 122-ўринда (2,7 балл) қайд этилган.\nСиёсат 09/03, 10:07\nЖамият 26/02, 09:48\nЎзбекистонда Миллий мониторинг тизими яратилади\nАвто 25/02, 19:10\nОҳангарон йўлининг бир қисми ёпилди


Вадим Абрамов: «Йигитлар миллий жамоа учун жонини бериб ўйнайди, бунга шубҳа қилманг»\nСпорт 18:40 / 09.10.2019 29681\nЖЧ-2022 саралашидан ўрин олган Ўзбекистон — Яман ўйинидан олдин ҳар икки жамоа мураббийлари иштирокида матбуот анжумани ўтказилди. Унда қатнашган Ўзбекистон миллий жамоаси мураббийи Вадим Абрамов жамоа яхши кайфиятда эканини маълум қилди.\n«Ким билан ўйнаётганимизни ҳамма билади. Йигитлар қандай ҳолатда турганимизни билишади, очко йўқотишга ҳаққимиз йўқ. Жанговор тайёргарликдамиз десак бўлади.\nБилишимча, рақибнинг 10-рақамли футболчиси ўйнамас экан. Бу борада омадимиз келганми ёки йўқ бир нима дея олмайман. Тушунишимча, уларда олдинда ўйнайдиган битта ҳужумчи қоляпти. Яман хотиржам ўйнайди ва олдинги ўтишга шошмай, ўз имкониятини кутади. Аммо шундай ўйин билан улар Саудияга иккита гол уришди, Сингапурга ҳам. Рақибнинг қарши ҳужумлари ҳақида йигитларни огоҳлантирдик. Улар замонавий тил билан айтганда автобус қўйиб ўйнайди, аммо бунга алданмаслик керак.\nЯмандаги ҳолат сабаб уларда чемпионат ўйинлари бўлмаса-да, миллий жамоа футболчилари доим бирга бўлишади. Уларнинг ўйинларидан бир-бирларини яхши тушунишлари кўриниб турибди. Биз ўз имкониятимизни билган ҳолда ўйнашимиз керак, биз Ўзбекистонмиз! Қоғоздаги гапларнинг барчасини майдонда исботлашимиз керак.\nБу менинг биринчи ўйиним экани рақибга қийинчилик туғдиришига умид қиламан. Олдингидан бошқачароқ ўйин кўрсатишимизни хоҳлайман, аммо очиғи қандай ўйнашимизни ҳали ўзим ҳам билмайман. Олимпия жамоасига қарши ўйин ҳам биз учун фойдали бўлди, чунки олимпиячиларимизни яхши жамоа деб айтишимиз мумкин.\nУйда деворлар ҳам ёрдам беради дейишади, аммо баъзан деворлар ортиқча босим ҳам юклайди. Умид қиламан, мухлисларнинг ташрифи йигитларга куч беради. Одил учун охирги жаҳон чемпионати саралаши? Менимча, бундай эмас. Одил эртага асосий таркибда майдонга туша оладими йўқми бир нарса дея олмайман, чунки у жароҳатидан тикланмоқда.\nБизда ҳозир аниқ вазифа қўйилган — мана шу гуруҳдан чиқиш. Кейинги босқичда бошқа рақиблар ҳақида ўйлашимиз мумкин. Биз фақат натижа ҳақида ўйлаб ўйинни ўйламасликка ҳам ҳаққимиз йўқ. Баъзан ўйинсиз ҳам натижа келиши мумкин, аммо мен чиройли ўйин кўрсатишимизни ҳам хоҳлайман. Мен ҳозир фақат Яман ҳақида ўйлаяпман.\nМен ҳозир Купернинг услуби ҳақида гаплашмоқчи эмасман, мен ўз ўйиним ҳақида гапираман. Йигитларнинг барчаси профессионал, улар менинг услубини тўғри тушунишади деб ўйлайман. Кўрамиз, майдонда нималар бўларкин.\nФутболчига битта хато ёки битта ўйин билан баҳо бериб бўлмайди. Ўзбекистон миллий жамоасига келаётган ҳар бир футболчи миллий жамоа учун жонини бериб ўйнайди, бунга шубҳа қилмасангиз ҳам бўлади. Олдин Максимни танқид қилишарди клубда яхши ўйнайди, миллий жамоада яхши эмас деб, ҳозир Одил ҳақида шандай гапиришади, аммо ишонинг, уларнинг асосий мақсади жамоанинг натижаси учун ўйнаш.\nБиз кенгайтирилган рўйхатга кўп футболчиларни киритганмиз, жуда кўп. Ўйин услубига тушадиган футболчиларни таркибга жалб қилаверамиз. Олимпия жамоасида ҳам миллий жамоа учун даъвогарлар бор.\n«Пахтакор» стадионида ўйнаётганимиз яхши бўлди, чунки бу майдоннинг ҳолати жуда яхши. «Бунёдкор» стадиони ҳимояланаётган жамоалар учун қулайроқ. Олдинги сафар келганимдаги жамоани ҳозиргиси билан солиштириш қийин, бир ойдан кейин сизга жамоанинг имкониятлари ҳақида аниқроқ гапиришим мумкин»,— деб мураббийнинг сўзларини келтирмоқда Tribuna.uz мухбири.